Koronabirusa dela-eta gomendio berriak eman ditu Eusko Jaurlaritzaren Osasun Sailak

Umeei ikastetxera joan aurretik tenperatuta hartzeko gomendatu dute, eta gauza bera egiteko zahar etxeetara joan aurretik. Araba, Bizkai eta Gipuzkoa osorako luzatu dituzte gomendiook.

Koronabirusaren hedapena saihesteko neurri eta gomendio berriak jakinarazi ditu gaur Eusko Jaurlaritzaren Osasun Sailak. Neurri gehienak eta zorrotzenak Gasteizen ezarriko dituzten arren –hamabost egunez itxita izango dira han ikastetxeak eta unibertsitatea, besteak beste–, Araba, Bizkai eta Gipuzkoa osorako gomendio berriak ere eman ditu Nekane Murga sailburuak arratsaldean egin duen agerraldian.

Orain arteko gomendio orokorrez gain, ikastetxeetara joan aurretik haurrei tenperatura hartzeko aholkatu du Osasun Sailak, eta 37 gradu baino gehiago edo arnasketarekin lotutako sintomak badituzte etxean geratzeko eskatu du. Era berean, zahar etxeren batera bisitan joan behar dutenek ere neurri bera hartzeko eskatu du Osasun Sailak, tenperatura hartzeko, alegia.


Elantxobekoak txapeldunorde, Bizkaiko Batel Txapelketan

Asteburuan Sestaon lehiatu dute Bizkaiko Batel Txapelketa. Zapatuan sailkatze estropadak lehiatu zituzten eta domekan finalak.

Elantxobekoek zilarrezko domina lortu zuten mutilen gazte kategorian. 09:27.67 denbora egin zuen Itsasoko Ama txapeldunak, eta Elantxobe segundo bat eta bederatzi ehunenera sailkatu zen. Kaikuk osatu zuen podiuma, eta Isuntza laugarrenaren atzetik, Bermeo izan zen bosgarrena, irabazlearengandik 21 segundo eta 2 ehunenera.

Absolutu edo senior mailakoen finalera sailkatzea lortu zuten bezperan Elantxobek, Bermeok eta Mundakak. Lehenengo biek gizonezkoen finala lehiatu zuten. Bermeok brontzezko domina lortu zuen, eta Elantxobe laugarren sailkatu zen. Itsasoko Ama irabazleak zortzi minutu, 37 segundo eta 35 ehuneneko margagaz lortu zuen Bizkaiko bandera. Zierbena sailkatu zen bigarren, zazpi segundo eta 77 ehunerera, eta bermeotarrak irabazleengandik bederatzi segundo eta 11 ehunenera sailkatu ziren. Elantxobekoek, berriz, irabazleengandik 35 segundora amaitu zuten.

Mundakak emakumezkoen finalean eduki zuen ordezkaritza. Bosgarren sailkatu zen, Deustu txapeldunarengandik (10:03.66) 34 segundo eta 80 ehunenera.


Abian da Askapeko eraikuntza hondarren tratamendu planta

Ekonomia zirkularra bulkatzeko egitasmoa erakutsi diote gaur ekimenaren bultzatzaileek Askapera hurbildutako prentsari. Construcciones Sobrino eta Baztango udaleko ordezkarien solasak bildu ditugu.


Uztailean, ‘Trabuko’ antzezlana berreskuratuko dute Goizuetan

Duela 25 urte antzeztu zuten obra, Trabuko, berreskuratuko dute Goizuetako herritarrek. Uztailaren 1ean eskainiko dute bertsio berritua, «optika berriarekin eta lengoaia eszeniko garaikidearekin», aurreratu dute.

Nafarroako Gobernuaren Landarte programaren barruan dago ekimena, eta hori prestatzeko, Goizuetan bada... tailerra eginen dute (izen hori izanen du antzezlan berrituak), Olatz Beobideren eskutik. Dagoeneko egin dute aurreneko bilera, joan den asteazkenean, talde lanak osatzeko.


Eguraldia 2015-11-10

Iker Ibarluzearen eguraldi iragarpena.


Merkel: "Itun fiskala beharrezkoa da eurogunearentzat, baina ez nahikoa"

Alemaniako kantzillerrak uste du beste arlo batzuetan ere "koherentzia" beharrezkoa dela.

Angela Merkel Alemaniako kantzillerrak gaur adierazi du itun fiskala "nahitaezko baldintza" dela eurogunea egonkortzeko, baina ez dela "nahikoa". Haren arabera, beste arlo batzuetan ere beharrezkoak dira "koherentzia" eta "komunean egindako gauza gehiago".

David Cameron Erresuma Batuko lehen ministroarekin egin du agerraldia Merkelek. Biek, Jens Stoltenberg Norvegiako lehen ministroarekin batera, Europako ikasle talde baten eztabaida bilera batean parte hartu dute.

Cameronek berretsi du Erresuma Batua ez dagoela eta ez dela eurogunean egongo, eta beharrezkotzat jo du horren parte diren herrialdeen artean integraziorako indarrak jartzea. "Ziur nago datozen urteetan beharrezko pausoak emango dituztela", esan du.


"Liderra izatea ez da zama, erantzukizun ederra baizik"

Ion Izagirre "gogotsu" iritsi da Vueltara, lider moduan maila emateko intentzioz. "Zalantza" sortzen dio aurrenekoz bi itzuli handi egiteak urte berean, baina ez zaio anbiziorik falta: "Onenekin lehiatu nahi dut".


Kaleinkesta: Zer iruditu zaizu 'Amama'?


Askin Haur Eskolak aurrematrikula egiteko epea zabalduko du martxoaren 1etik 15era

Martxoaren 3an ate irekien jardunaldia eginen dute Donezteben

Ikasturte hasiera prestatzen hasi dira Doneztebeko Askin Haur Eskolan, eta martxoaren 1etik 15era eskaerak egiteko aukera izanen da eskolan edota Udaletxean. Epe horren barrenean, dokumentazioa udal bulegoetan aurkeztu beharko da. Haurrak jardunaldi osoan edo erdian matrikulatzen ahalko dira.

Haur Eskola eta bere proiektua bertatik bertara ezagutzeko ate irekien jardunaldia eginen dute martxoaren 3an, larunbatean 10:00etatik 12:00etara. Egun horretan, eguneroko martxa, txokoak eta jangela zerbitzua ezagutzeko aukera izanen dute. Azken hori haur eskolako altxorretako bat da, sukalde propioa baitu eta etxeko menua eskaintzen dute.

Aurrematrikula egin eta gero, erreklamazioetarako maiatzaren 4tik 11ra bitarteko epea zabalduko dute. Behin-behineko zerrendak maiatzaren 21ean ezagutaraziko dituzte. Matrikulazioa egiteko epea, berriz, maiatzaren 21etik 25era izanen da.

Informazio gehiago nahi izanez gero, Udaleko web orrian, askinhaurreskola@gmail.com helbidean edota ondorengo telefono zenbakian eskuratzen ahal da: 683 151868.


Zaldua nagusi III. Euskal Pentatloian

Xabier Zaldua kirolari zumarragarrak jantzi du txapela III. Euskal Pentatloia proban. Hirugarrena du, aurreko biak ere irabazita. Azpeitiko zezen-plazan, larunbat gauean jokatu zen, sei kirolarirekin. Bost diziplinatan neurtu zituzten indarrak, euripean. Zalduak ongi kontrolatu zuen proba, eta 36:06 minutuan bukatu zuen, bigarren Julen Gabirondo (36:41) eta 3. Xabier Orbegozo Arria V.a (37:55) zirela.


Udal langile plaza betetzeko deialdirako eskabideak, biharko

Bihar eguerdiko 14:30ak arteko epea dute, irailetik aurrera hutsik geratuko den udal langile plaza, bitarteko funtzionarioz betetzeko, Usurbilgo Udalak deituriko hautaketa prozesura aurkeztu asmo dutenek. Egun osoko lanaldia izango du. Deialdi honetarako, oposizio sistema baliatu asmo du Udalak. Oinarrien berri eta eskaera-orriak Udalaren web orrialdean eskura daitezke: www.usurbil.net helbidean.

Eskaera orriarekin batera, nortasun agiririaren kopia, eskatutako titulazioaren kopiak, B motako gidabaimenaren kopia, 1. Hizkuntza eskakizunaren egiaztagiriaren kopia (edo baliokide den tituluarena) aurkeztu beharko dira. Deialdi honen oinarriak, 127. Gipuzkoako Aldizkari Ofizialean argitaratu ziren joan den uztailaren 4an. 140. orrialdetik aurrera, oposizio prozesuaren nondik norakoak edota operario horrek egin beharreko lanen inguruko informazioa jasotzen da. Aldizkari ofizialean argitaraturiko oinarriok atxikita dute baita, deialdi honetan izen emateko orria ere.

Bi kontratazio deialdi ere egin ditu Udalak, Ongizate departamendutik:

USURBILGO ESPERIENTZIA ESKOLA KUDEATZEKO ZERBITZUA KONTRATATZEA

Kontratuaren iraupena: 2013/2014 eta 2014/2015 ikasturteak. Beste bi urtez luzagarria. Gehienez, guztira, lau urtera arte.

Eskaintzen aurkezpena: Usurbilgo Udalean, 8:00-14:00 artean.

Epea: uztailak 24.

ADINEKO PERTSONEN OROIMENA LANTZEKO PROGRAMA

Kontratuaren iraupena: bi urtekoa, beste bi urtez luzagarria urtez urte. Gehienez ere guztira, 4 urte.

Eskaintzen aurkezpena: Usurbilgo Udalean, 8:00-14:00 artean.

Epea: uztailak 24.

Bi deialdion administrazio baldintzen eta baldintza teknikoen inguruko informazioa:www.usurbil.net


McGuinness Ipar Irlandako lehen ministro orde ohia zendu da

Sinn Feineko kide ezagunak urtarrilean utzi zuen kargua, Arlene Fosterrekin desadostasunak zituelako antza, eta 66 urte zituela hil da.

Martin McGuinness Ipar Irlandako lehen ministro orde eta Sinn Feineko kide ezaguna izan zena hil da gaur, asteartea, 66 urte zituela, The Independent egunkariak eta alderdiak berak zabaldu dutenez.

McGuinnessek urtarrilean utzi zuen kargua, Arlene Foster lehen ministroarekin zituen desadostasunak zirela medio, energia-programa polemiko bat dela eta. Ondorioz, hauteskundeak aurreratu behar izan zituzten.

Horren inguruko zehaztasunik eman ez badute ere, orain gutxi jakin da gaixotasun arraro bat zuela, amiloidosia, eta bi aste eman ditu ospitalean.

McGuinness Irlandako Armada Errepublikanoaren (IRA) komandante ere izan zen.

Gerry Adams Sinn Feineko presidenteak McGuinnessek "bere bizitza osoan erakutsitako erabakitasuna, duintasuna eta umiltasuna" goraipatu ditu. "Gaixo egon den epe labur horretan ere" hala jokatu du, esan du Adamsek.

"Errepublikazale amorratua zen, bakearen eta adiskidetzearen alde lan egin zuen gogotik, baita bere herrialdearen bat egitearen alde ere", Sinn Feineko presidente eta McGuinnessen lagun eta kideak azaldu duenez.

Gauza asko lortu zituzten elkarrekin, besteak beste, armagabetzea gauzatzera bultzatu zuten IRA, bake prozesu arrakastatsua martxan jarrita. Prozesu horren bukaeran, Gobernua osatu zuten 1998an.

McGuinness, Jonathan Powell eta Paul Riosekin batera, 2014an Loiun. Artxiboko argazkia: EFE

Enda Kenny Irlandako lehen ministroaren esanetan, McGuinness beti "gogoratuko dute egindako ibilbide politikoagatik", borroka armatutik lehia demokratikora eraman baitzuen. "Bakea gailendu egin behar zela sinistu ez ezik, horren alde azkeneraino lan egiteko konpromisoa ere hartu zuen", erantsi du.

Bestalde, Michelle O'Neill Sinn Feinen Ipar Irlandako buruak adierazi duenez, McGuinness politikako mitoa eta handia izan zen, bakerako eta prozesu demokratikorako bidean ezinbestekoa. "Bihotza urratuta daukat gaur goizean", esan du Twitterren duen kontuan.

Horiez gain, Theresa May lehen ministro britainiarrak McGuinnessen bakea lortzeko egindako ekarpena "ezinbestekoa" eta "historikoa" izan da.

Ohar baten bidez, Mayk nabarmendu du McGuinnessek "lan erabakigarria" egin zuela IRAk indarkeria bazter zezan.

Tony Blair Erresuma Batuko lehen ministro ohia triste agertu da heriotzagatik, eta McGuinness barik bakea ez zela inoiz Ipar Irlandara iritsiko adierazi du. Blairrek McGuinnessekin negoziatu zuen 1998ko Ostiral Santuko bake akordioa.

"Iragana gorabehera, nik ezagututako Martin gizon konprometitua, gogoetatsua eta zentzuduna izan zen", azpimarratu du Blairrek.


Mendibike Martxaren 25. urteurrena ospatuko dute domekan

Mende laurdena beteko du domeka honetan Gorlizko Mendibike Martxak. Antolatzaileek hainbat opari egingo diete parte-hartzaileei, tartean txipak eta puzgarriak.

Gorlizko MTB Mendibike Martxa egingo dute domeka honetan, irailak 25, goizeko 09:00etatik aurrera. Irteera, ohi legez, Gorlizko kirol instalazioetatik egingo dute. Halere, dena ez dute betiko moduan egingo, "25. urteurrena handitasunez ospatzeko" asmoz. Mendibike elkarte antolatzaileak iragarri duenez, aurtengo edizio biribilak nobedade interesgarri bat dakar: dortsalek txip elektroniko bana izango dute, txirrindulariek jakin ahal izateko zenbat denbora behar izan duten ibilbidea egiteko. Ostera, akordura ekarri dutenez, Mendibike Martxa "ez da lasterketa bat". Probak ibilbide bi ditu. Laburrenean, txirrindulariek 30 kilometro bete beharko dituzte; desnibela 1.000 metrokoa izango da; zailtasun fisiko eta teknikoa ertaina izango da eta anoagune bi izango dira, likido eta solidoak biak. Ibilbide luzean, ordea, distantzia 45 kilometrokoa izango da; desnibela, 1.650 metrokoa; zailtasuna, ertain-altua; eta hiru anoagune egongo dira.

Martxa txikia eta gaztea

Martxa nagusiagaz batera, Mendibike elkarteak beste proba bi antolatu ditu, gazteentzat eta txikientzat. 4 eta 11 urte bitarteko neska-mutil txikiek kiroldegia hartuko dute, bertan hiruzpalau kilometroko ibilbidea egiteko, goizeko 10:30etik aurrera. 11 eta 16 urte bitarteko gaztetxoak aurretik hasiko dira, 10:00etan. Horiek 8 kilometroko ibilbidea egingo dute Gorlizen inguruan, elkarteko jagoleek lagunduta. Gainera, goiz osoan, ginkana izango da kiroldegian, eta bizikletaz nekatuta daudenek puzgarri bat izango dute aukeran, jolasteko. Ume eta gazteek 7 euro ordaindu beharko dituzte federatuta badaude; 3 euro gehiago, ez badaude. Izen-emateak Sailkapenak.com webgunean egin daitezke.


Eusko Legebiltzarrak uko egin dio erreforma fiskala planteatzeari, EAJ eta PPren botoekin

Bi alderdien arabera, aldundiek eta batzar nagusiek duten eskumena errespetatu egin behar da. Fiskalitateari buruzko osoko bilkura monografikoan, ongizateari eusteko erreforma fiskala eskatu du PSEk. Aralar, EA eta Ezker Anitza ere aldaketen alde azaldu dira.

EAJ eta PPk atzera bota dute PSE-EEk Eusko Legebiltzarrean proposatukoa: EAEn erreforma fiskala planteatzen hastea. EAJ eta PPren arabera, zerga bilketarako Araba, Bizkai eta Gipuzkoako aldundiek eta batzar nagusiek duten eskumena errespetatu egin behar da, eta ez du Eusko Legebiltzarrak aldaketa sustatzen hasi behar.

Fiskalitateari buruzko osoko bilkura monografikoa egin dute gaur, PSEk eskatuta. Jose Antonio Pastor sozialisten bozeramaileak adierazi du EAEn beharrezkoa dela erreforma fiskala egitea ongizateari eusteko. Horretarako, erakundeek zerga bidez diru sarrera gehiago behar dituztela esan du.

Besteak beste, elkarteen gaineko zerga sistema gainbegiratzeko eta langabetuen zerga tasa jaisteko eskatu ditu, bere alderdiaren izenean. Diru gehien duenak ordaindu behar du gehien zergatan, PSEren arabera, "herriarekin konpromiso handiena" duten enpresak sustatu egin beharko lirateke eta iruzur fiskalari aurre egin behar zaio. Halaber, fiskalitate berriarekin enplegua sustatzeko jardueratan inbertitu beharko litzatekeela esan du Pastorrek.

Azken batean, baliabideak hobeto erabiltzea da xedea, esan duenez. "Dirua egon badago erakunde publikoetatik interes orokorreko politikak egiteko, eta gure eginkizuna berreskuratzea da".

Zergak jasotzeko eskumena foru aldundiena dela aitortu du PSEk, baina defenditu du gaiaz Eusko Legebiltzarrean ere hitz egin daitekeela.

Carlos Agirre Ekonomia eta Ogasun sailburuak adierazi du ezin dela gehiago murriztu eta, aurrera egiteko, zergak igo egin behar direla.

Oposiziokoen ikuspuntu desberdinak

Ricardo Gatzagaetxebarriak (EAJ) esan du bere alderdia prest dagoela fiskalitateaz mintzatzeko, baina horretarako proposamen zehatzak galdegin ditu eta zehaztu du hitz egiteko Jaurlaritzak eta EAEko hiru aldundiek osatutako organoa dela. Dena dela, gaurko sistema fiskala aldatzearen aurka azaldu da, "funtzionatu duen sistema izan delako".

Dani Maeztuk (Aralar) PSEren jokabidea txarretsi du, "ezkerrekoa den itxura eman nahian baitabil orain". Fiskalitate berria eskatu du, "ekonomiari buelta emateko".

Juanjo Agirrezabalak (EA) ondasunaren zerga berreskuratzeko, PFEZ pertsona fisikoen errentaren gaineko zerga "progresiboa" ezartzeko eta elkarteen gaineko zerga berria egiteko eskatu ditu.

Mikel Aranak (IU-Ezker Anitza) esan du EAJk eta PPk ez dutela aldundietako zerga sistema aldatzeko asmorik, eta Jaurlaritzari galdegin dio berrikuntzak sartzeko ahalegina egin dezala.

Anton Danborenearen (PP) ustez, gaurko eztabaida ez litzateke egin beharko, "Jaurlaritzak ez duelako zergak jasotzeko eskumenik".

Gorka Maneiroren (UPD) arabera, EAEko fiskalitatearen eskumena Espainiako Kongresuak izan beharko luke


Sofistikazioaren zapore

Munduko hainbat bazterretan goi mailako sukaldaritzan ari diren profesionalak batu ditu Donostiako Gastronomika kongresuak. Sektoreari zuzendutako azokak okupatuko ditu Kursaaleko kaleak bihar bitarte. Indiako sukaldariei eta hango zaporeei egin diete leku berezia aurtengo kongresuan.


Gimnasioan bete beharreko segurtasun eta garbitasun neurriak gogorarazi ditu Aizarnazabalgo Udalak

Aizarnazabalgo Udalak herriko gimnasioan bete beharreko segurtasun eta garbitasun neurriak gogorarazi ditu, eta gimnasioaren erabiltzaile guztiek horiek betetzea “ezinbestekoa” dela nabarmendu du.

Lau neurri edo betebehar zehaztu ditu udalak. Lehenik eta behin, azpimarratu du “derrigorrezkoa” dela gimnasioan musukoa erabiltzea. Horrekin batera, erakundeak gogoratu du gimnasioaren gehienez sei pertsonak erabil dezaketela aldi berean instalazioa, aparatuak erabili ondoren garbitu egin behar direla eta dutxak erabil daitezkeela, baina “beti ere, banaka”.

Yoga eskolak hasteko aukera

Bestetik, hil honetan hasita yoga klaseak hartzeko aukera izango da Aizarnazabalen. Horretarako, ordea, gutxieneko taldea osatu beharko da. Yoga eskolak astelehenetan eta asteazkenetan ematea da asmoa, 18:30etik 20:00etara, Lauburuko laugarren solairuan.

Interesa dutenek liburutegian eman behar dute izena.


Pisu erdiastuneko norgehiagoka bikaina, gaur gauean, 'Boxeo Izarrak' saioan

Gainera, Sebas 'Latigo' Perez gipuzkoarrak pasa den astean Madrilen jokatu zuen Espainiko Txapelketa izango da ikusgai.

Gaurko 'Boxeo Izarrak' saioak Britainia Handiko txapelketa bat eskainiko du, hasteko. Fran Buglionik eta Craig Richardsek neurtuko dituzte indarrak pisu erdiastunean. Buglionik 20 garaipen lortu ditu, bi galdu eta bat berdindu. Richardsek, ostera, egin dituen 10 neurketak irabazi ditu.

Saioa osatuko duen bigarren norgehiagoka Sebas Latigo Perez gipuzkoarrak joan den ostiralean Madrilen jokatu zuen Espainiako Txapelketa izango da. Boxeolari errenteriarra egindako bederatzi borrokaldietan nagusitu da eta Alvaro Rodriguez madrildarrari gerrikoa kentzen saiatuko da.

'Boxeo Izarrak' gaur izango da ikusgai 00:30ean ETB1en.


Olentzerok eta Mari Domingik Leioako neska-mutilak bisitatuko dituzte

Datorren asteazkenean, abenduak 23, Olentzerok eta Mari Domingik Leioako umeak bisitatuko dituzte. Izan ere, ikazkina eta bere emaztea Maritxu Teilagorri Leioako txosna batzordeak gaztetxoentzat Euskal Etxeen plazan antolatutako Gabonetako jaialdian agertuko dira. Festa arratsaldeko 5etan abiatuko da, musika eta neska-mutilentzako tailerrekin. Ordu bat beranduago, 18:00etan, Olentzero eta Mari Domingiren agerraldia izango da. Nahi duten txikiek eta ez hain txikiek haiekin solastatzeko eta erretratuak ateratzeko aukera izango dute. Gainera, horrela nahi dutenek zuzenean gutuna eman ahal izango diote. Arratsaldeko 19:00etan, berriz, neguko hotzari aurre egiteko txokolate jana izango da. Euria agertuko balitz, jaialdia Sakonetara lekuz aldatuko litzateke. Festa Leioako Udaleko Kultur Arloaren laguntza dauka.

Bestalde, jaialdian zehar Maritxu Teilagorriko lagunek argazkiak aterako dituzte eta horiek sarean eskuragai izango dituzte aita-amek, bertan emango zaien Interneteko helbidean.

Azkenik, 23an neska-mutilen bat Olentzero eta Mari Domingirekin egoteko aukerarik izango ez balu, gogora dezan Kultur Leioan Olentzeroaren gutunak biltzen ari direla propio jarritako postontzian eta bertan utzita ere helduko zaiola. Postontziaren ordutegia goizeko 9etatik 21:00etara da eta gutunak batzeko azken eguna hilaren 24 izango da.


Peregaña Igoera eta Erretes Lantenoko Jaiak aurkeztu zituzten atzo

Atzo egin zuten Peregaña Igoera lasterketaren eta Erretes Lantenoko Jaien aurkezpen ekitaldia Kexaako Arcos de Quejanako Jatetxean.

Aurkezpen jendetsua gauzatu zuten atzo 20:30etatik aurrera eta iazko irabazleak (Josu Apraiz eta Zuriñe Frutos) ez ezik, Aiarako alkatea Gentza Alamillo, Arabako Mendi Federazioko presidentea Javier Calvo eta Erretes Lantenoko Jai Batzordearen ordezkariak ere egon ziren.

Aurkezpenean Edurne Abasolo eta Apdemako zenbait kidek ere parte hartu zuten, antolakuntzan arituko baitira.

Iazko ibilbidea mantenduko dute eta orain arteko lasterkari kopurua gainditu dute, 160 korrikalari lehiatuko dira. Horietako 20 emakumezkoak izango dira.

Peregaña Igoerak 548 metroko desnibela izango du eta sariak egongo dira lehenengo 5 sailkatuentzat (gizonezkoentzat zein emakumezkoentzat).

Athletic Clubeko jokalarien kamiseta

Erretes Lantenoko jaien antolatzaileek azaldu zuten festak jendetsuak izango direla eta ohiko egitaraua mantenduko dutela: parrillada, krisiaren aurkako poteoa, umeentzako berbena...

Bi ekintza aipatu zituzten bereziki. Alde batetik, puzgarri erraldoia kontratatuko dute umeentzat (10x35 metrokoa) eta eguraldi ona eginez gero, ura erabiliko dute.

Horrez gain, zozketa egingo dute (gazteek salduko dituzte tiketak) eta Athleticeko jokalariek sinatutako kamiseta izango da saria.


Jesuri eta Ganekogorta mendiak bakean uzteko eskatu dute gazte independentistek

Laudioko gazte independentistek gogor salatu dute Laudioko Ganekogorta eta Orozkoko Jesuri mendietan egin nahi duten parke eolikoaren proiektua. Adierazi dutenez, ama lurra suntsituz negozioa da eraiki nahi dutena. "Mendi gabe gelditu aurretik proiektua geratu behar dugu", nabarmendu dute. Izan ere, 126,5 metroko 8 aerosorgailu jarri nahi dituzte Aiaraldean. "Eoliko bakoitzaren zutoinak 80 metro izango ditu". Ingurumenean eta hegaztiengan sor ditzazkeen txikizioengatik kezkatuta agertu dira: "Landareak, animaliak eta natura txikitu eta patrikak betetzeko makina baino ez dira eolikoak. Parke eolikoak ez dira energia nuklearra edo termikoaren ordezkoak, negozioa dute interes".

Gazte independentisten arabera, badira lurra hondatu gabe energia sortzeko aukera "hobe" gehiago, eguzki plaken sistema kasu. Gaineratu dutenez, parke eolikoaren proiektuak inguruetan bizi diren herritarren lurrak desjabetzea ekarriko du, "kalte gehiago onurak baino". Hain zuzen ere, energia Laudiora hel dadin 1.397 metro linea lurperatu eta airetik 1.966 metro luzeera izango duen linea jarriko dute: "Egitasmoa aurrera eramateko 4.371 metro kable lurperatuko dituzte".

Horregatik, dei egin diote Laudio eta eskualdeko gazte orori Jesuri eta Ganekogortako parke eolikoen kontra altxatzera. Era berean, bat egin dute Zanpazu Bizirik taldeak larunbat honetarako Jesurira antolatu duen martxarekin.


Pujolen koinatua: 'Ez dut uste dirutzaren jatorria herentzia denik'

Diru hori “nondik atera den” ez dakitela azpimarratu du Francesc Cabanak. Aitaginarrebaren testamentuan atzerriko kontu korronterik ez zegoela azaldu du Banca Catalanako fundatzaileak.

Kataluniako presidente ohiaren familiak atzerrian zuen ?dirutza? horren jatorria Florenci Pujol aitaginarrebak utzitako herentzia edo legatua dela ziurtatzerik ez dagoela esan du Francesc Cabanak, Jordi Pujol Generalitateko presidente ohiaren koinatuak.

Kataluniako Parlamentuaren ikerketa batzordean egin duen agerraldian, diru hori ?nondik atera den? ez dakitela azpimarratu du Banca Catalanako fundatzaileak, baina aitaginarrebaren testamentuan atzerriko kontu korronterik ez zegoela azaldu du.

?Ezin dugu esan herentzia edo legatu batetik datorrenik. Eta pluralean mintzatzen ari naiz?, esan du Cabanak. Dirutza Banca Catalanarena izatea ere baztertu du, erankunde horretan sekula ez delako operazio ustelik izan, horren esanetan.

Bizi-maila altua

Pujolen seme-alabek bizi-maila altua zutela adierazi du Cabanak, eta Jordi Pujol Ferrusola presidente ohiaren seme zaharrenak luxuzko autoak zituela goraipatu du: ?Ferrari batekin munduan barna ibiltzea gosea duen jendeaz barre egitea da?.

Bestalde, Pujol-Ferrusola familia Banca Catalanaren akzioak salduz aberastu zen ere galdetu diote Cabanari. Aukera hori baztertu du Pujolen koinatuak, eta, horren harian, Pujolek akzioak Fundacio Catalanari dohaintzan eman zizkiola azaldu du Cabanak. Aurretik bankuko akziodun nagusiei eskaini zizkiola onartu du, baina inork ez zizkiola erosi erantsi du.


Hiru zauritu Reala eta Bartzelonako zaleen arteko istilu batean

Guztira 14 lagun identifikatu ditu Ertzaintzak, baina ez du inor atxilotu.

Realeko hiru zalek zauriak izan dituzte gaur arratsaldean, Amara auzoko Olaeta plaza inguruan (Donostia), Boixos Nois taldeko Bartzelonako jarraitzaile batzuekin gertatu den borroka batean. Hala jakinarazi dio Segurtasun Sailak eitb.eus-i.

Norbanako batek 15:30ak aldera Ertzaintzari deitu eta Realeko eta Bartzelonako zenbait zaleren artean istiluak zeudela jakinarazi dio. Talde txuri-urdinak eta blaugranak larunbat honetako 20:30ean jokatu behar dute euren arteko Liga txapelketako neurketa.

Ertzaintzaren agenteak jazoera gertatu den tokira bertaratu dira, eta 14 pertsona identifikatu dituzte, baina ez dute inor atxilotu.

Gutxienez hiru pertsona zauritu dira gertakarien eraginez, baina, itxuraz, ez dute inongo osasun-zentrora joan behar izan, iturri beren arabera.


Astelehena, astea ondo hasteko

Dena aldatuz doa, egunen izaera ere bai: asteburuen zentzua, eta zer esanik ez astelehenena. Atzean utzi nahi den bizitzaren gainbehera izaten ari dira azkenaldian asteburuak. Askatasun neurtuaren itolarria arintzeko egunak, berriz, astelehenak: hasiera berri bat irudikatzeko aukera. Lanera joan behar izatearen astungarria arinago egiten da, egun hori aurrekoaren ezberdina izateko modua baitu, hala nahi duenak. Udaren atarian, gainera. Ezin kexa, egun okerragoak izan dira eta.

Baina kexu eta eztabaida ariketa osasuntsuak galduz doaz bidean, gauzak horrela direlako besterik gabe egin beharraren diskurtsoak lekua hartzen duen heinean. Mundua deskubritzen ari den nerabeari esaten zaion esaldia gailentzen ari da: «Hala egin behar da, nik hala diodalako». Baina ezberdintasuna da nerabeak errebelatzeko daukan joerarik ez dagoela besteon artean.

Astelehenean bigarren fasean sartuko da Hego Euskal Herria. Atzo esan zuen Madrilek, eta egunotan emango dituzte ñabardurak gurean, Jaurlaritzak batez ere: fase hau ere kamuflatua izango den, edo ez. Baina agindutakoak kontraesan handiena bere gain izanda ere, astelehena itxaropenez etorriko da, halabeharrez.


Sopelako udal webguneak europar konstituzioari buruz erdarazko informazioa eskura jarri du

Sopelako Udalak otsailaren 20an bozkatuko den Europako Batasunaren Konstituzio-Itunari buruzko informazioa erdaraz eskuratzeko aukera eman die internetetik nabigatzen duten sopeloztar guztiei. Udal webguneak (www.sopelana.net) www.europa2005.net erdara hutsezko webgunera bideratutako esteka bat zabaldu du berriki. Europa2005.net "Europa Constitucion 2005" ekimenaren barruan kokatzen da.

Ekimen horren sustatzaileak Europa Press berri-agentzia, Europar Parlamentua, Europako Batzordea eta Espainiako Atzerritarako eta Kooperaziorako Ministerioak dira. Bizkaian, hiru udal atxikitu dira ekimenarekin: Barakaldo, Portugalete eta Sopela bera.

Euskal herritarrak erdaraz

Gaztelerazko webgune horretan, Konstituzio-Itunaren artikuluak kontsulta daitezke gaztelaniaz edo katalanez, baina ez euskaraz. Bestalde, Madrilgo Kongresuan ordezkaritza duten alderdi politikoen argudioak irakur daitezke, Konstituzio-Itunaren aldekoak zein kontrakoak. Gehienak gazteleraz badaude ere, ERC, CiU eta ICVren argudioak katalanez agertzen dira. Era berean, Anxo Quintana BNGko koordinatzailearen adierazpenak galegoz jasotzen dira. Aldiz, Euskal Herriko alderdi abertzaleen adierazpenak (EAJ, EA eta Nafarroa Bai) gaztelera hutsean agertzen dira.

Webguneko erabiltzaileak hainbat europarlamentarioei galderak egiteko aukera dauka. Bi dira Euskal Herriko europarlamentarioak: Jaime Mayor Oreja (PP) eta Josu Ortuondo (EAJ). Lehenengoak ez du oraindik erantzun egin dizkioten bost galdera eta bigarrenari inork ez dio ezer galdetu.

Bestalde, norberaren iritzia eman daiteke, baita test baten bidez Konstituzio-Itunarekin bakoitzak duen afinitatea neurtu ere. Bozkaketa sinbolikoa ere egin daiteke on-line. Baina, aukera guzti horietaz baliatzeko erabiltzaileak bere burua identifikatu beharko du izen-abizenak, DNI, e-posta eta bere herria zeintzuk diren idatziz.


Aritz Sound Sistem

Aritz Sound Sistem Bidasoaldeko Antxeta Irratiak antolatutako festan izango da bihar, 23:30etatik aurrera. Larunbatean, berriz, Añorgako lokalean egingo den festan izango da beste talde batzuekin batera, 19:00etatik aurrera.


Zubeldia ez da Frantziako Tourrerako osatu

Eskuin eskumuturreko erradioa hautsi zuen Dauphine Libereko lehen etapan. Usurbildarrak berak eman dio ezezkoa taldeari.


Harribitxi ezkutua

Diskoetxea: Hanky Panky Records.

Ez luke honek izan behar, berez, berrargitalpenek bete beharreko espazio bat. Badira-eta nahikoa lan berri aipatzeko meritua ondo bildua dutenak. Nolanahi ere, berrargitalpen batzuek nobedade kutsua ere badute, bai bere garaian inor gutxirengana iritsi zirelako, bai egileak ahanzturaren putzura erori direlako. Kasu horietako bat da Nick Haeffner ingelesaren The Great Indoors hau, 1987an argitaratutakoa eta, kritika onak jaso arren, nahiko ahantzia iritsi dena gaur egunera. Bilboko Hanky Panky Recordsek berreskuratu du orain CDan, edizio bikain batekin: jatorrizko diskoaz gain, beste CD batean hainbat single eta demo bildu ditu, eta Haeffnerrek berak idatzitako oharrak jasotzen dituen liburuxka argigarri bat ere badu. «Aste honetan argitaratu den sixties estiloko disko psikodeliko onena ez da [The Beatlesen] Sgt. Pepper-en CD formatuko berrargitalpena, baizik eta Nick Haeffnerren estreinako lana». The Guardian egunkariko Robin Denselowk beldur handirik gabe jarri zuen hemen aipagai dugun diskoa XX. mendeko lan ikonikoenetako baten gainetik 1987an bertan egindako kritika batean; ez agian probokazio nahi txiki bat gabe.Alderaketetan sartu gabe, Haeffnerrek grabatu zuen lehen disko honek brittish kutsuko pop, folk eta psikodelia onenaren arrastoak gordetzen ditu. Baina ezin esan psikodelia disko hutsa denik, The Great Indoors-ek 60ko hamarkadako usaina duen arren, bere hamar piezetan bestelako koloreak ere nabarmentzen direlako, eta nabaria delako pop britaniarraren ordezkari ikonoklastenen eragina. Kevin Ayers, Robyn Hitchcock, Paul Roland eta Nick Drake aipa genitzake, eta ez ginateke oso urruti ibiliko. Hain zuzen ere, Drakeren espiritua dario You Know I Hate Nature-ri, diskoa gitarra akustikoetan eta hari konponketa dotoreetan oinarrituta hasten duen instrumentalari. Ez da ahotsik ez duen kantu bakarra: The Earth Movers-ek surf ukitu lauso bat du, eta amaierako The Great Indoors-ek, berriz, bossa nova arrastoak.Kantu guztiek dute elementu aipagarririk. The Sneaky Mothers biziak itsasten den melodia bat du, eta, neurri batean, 80ko hamarkadako proto-indiea ekartzen du gogora; eta, The Master-ek, bere organo lerroekin, ukitu psikodeliko ilunagoa du.Don't Be Late giro surrealak bustiriko kantu lasaia da, eta Furious Table-k ez dio bizkarra ematen ukitu surreal horri, nahiz eta after-punkaren eragina ere baduen. Askoz gehiago du diskoak, baina ezin aipatu gabe utzi Steel Grey, John Cale barnerakoienaren eta Nick Drakeren artean koka daitekeen pieza bikain bezain hunkigarria.Bigarren CDak hainbat single, The Great Indoors-en bukatu zuten hainbat kanturen maketak, eta inoiz argitaratuko ez zen disko baten demoak biltzen ditu; eta Haeffnerren proposamena bere osotasunean ulertzeko aukera ematen du.Haeffnerrek 1987an argitaratu zuen diskoa, eta, gero, desagertu egin zen musika mundutik. Geroztik, unibertsitateko irakasle aritu da, harik eta 2017an berriro gitarra hartu eta kantu berriak sortzeari ekin zion arte. Horren emaitza da A New Life Awaits You (2019), hiru hamarkadaren ondoren musikaria bizi-bizi eta bere aletxoa emateko prest dagoela erakusten duen lan aipagarria.


Gaur, astelehena, Tolosaldean zer?

Gaur, azaroak 25, Emakumeenganako Indarkeriaren Aurkako Eguna izaki, eskualdeko agenda bete-betea dator.

Astelehena, azaroak 25

11:30

A25, Kontzentrazioa Plaza Zaharra, Tolosa

Kontzentrazioa. Indarkeria matxistarik gabeko herri baten alde lelopean.

11:30

A25 Malkar plazatik, Amasa-Villabona

11:30. Herriko ikastetxeetako ikasleen kalejira egindako matazekin. Malkar plazatik abiatuta. 12:00. Ekitaldia, Erreboteko plazan.

12:00

A25. Elkarretaratzea Plaza, Irura

Emakumeen aurkako indarkeriarik ez lelopean.

12:00

Indarkeria matxistaren aurka klase batasuna Trianguloa plaza, Tolosa

12:00. Kontzentrazioa Trianguloan.

14:30

A25. Emakumeen Indarkeria Kontrako Eguna Udaletxea, Albiztur

Albizturko eskolan, Ez da Ez leloaren inguruan sakontze tailerrak. 14:30-16:30. Nagore dokumentala, Nagore Laffageren auziaz. Udaletxean heldu zein gazteei zuzenduta. Jarraian. Mahai ingurua Albizturko eskolak gidatuta.

18:00

Kultur astea Larraul

18:00. Larraulgo gazteen eskutik,argazki diaporama kutur etxean. 19:00. Basker dokumentala eta hitzaldia Argibel Euba antropologoaren eskutik. (Dokumental hauek, 1960 hamarkadan dokumentalista suediarrek Euskal Herrian grabatutako kultur adierazpen ezberdinak jasotzen dituzte.)

18:30

Emakumeenganako Indarkeriaren Kontrako Nazioarteko Eguna Amasa-Villabona Asteasu Zizurkil

Aiztondoko talde feministak ekintza bateratua egingo du hiru herrietan: 18:30. Asteasun ekitaldia. 19:15. Zizurkilen ekitaldia. 20:00. Villabonan ekitaldia.

18:30

A25 Aduna

18:30. Bost minutuko elkarretaratzea. Ondoren. Indarkeria Matxistaren aurkako adierazpena irakurriko da. 18:40. Irantzu Varelaren Él nunca me pegó dokumentalaren proiekzioa.

18:30

Emakumeenganako Indarkeriaren Kontrako Nazioarteko Eguna Plaza, Ikaztegieta

Elkarretaratze zaratatsua.

18:45

Borroka feministarekin kartzelak suntsitzen Plaza, Ibarra

Indarkeria matxistaren kontrako nazioarteko eguna. Manifestazioa 18:45ean Ibarrako plazatik hasita.

19:00

A25. Elkarretaratzea Plaza, Berastegi

19:00. Emakumeen aurkako indarkeria salatzeko elkarretaratzea plazan.

19:00

Kontzentrazioa Plaza, Alegia

Emakumeenganako Indarkeriaren Aurkako Nazioarteko Eguna.

19:00

A25. Emakumeen Indarkeria Kontrako Eguna Frontoi aurrea, Bidania-Goiatz

Elkarretaratzea emakumeen kontrako indarkeria salatzeko.

19:00

Indarkeriaren aurrean saretze feminista! Trianguloa plaza, Tolosa

19:00. Emakume katea, Triangulotik. 19:15. Performance ekintza, Zubi Berrian. Tolosaldeko Asanblada Feministak deituta, beltzez jantzi eta kandelak (linterna, frontalak...), txilibitu edota maskara zuriak eramateko deia egin dute.

19:00

Emakumeen Aurkako Indarkeriaren Kontrako Nazioarteko Eguna Gela biribila, Irura

19:00. Irurako emakumeen mahai ingurua: Aziza Chakir Oujaa, Maialen Azkue, Mari Carmen Iradi eta Naroa Lasa. Ondoren. Solasaldia eta mokadua. Zaintza zerbitzua izango da.

19:00

Elkarretaratzea Plaza, Anoeta

Elkarretaratzea indarkeria matxistaren aurka.

19:00

Lizartzako Kulturaldia Udal aretoa, Lizartza

Emakumeen Aurkako Indarkeriaren Kontrako Eguna. Hausnarketarako zenbait gako. Hizlaria: Esmeralda Caballero.

20:30

Joker Leidor antzokia, Tolosa

Ikuslearen eguna.

21:00

El silencio de la ciudad blanca Gurea antzokia, Amasa-Villabona

22:00

Titirijai 2019. La mano con moscas Topic, Tolosa

Helduentzat. La mano con moscas. Tro Heol (Frantzia). Gazteleraz. 60 minutu. Benetako istorio batean du oinarria. Jabier Garcia Tebak gizon baten istorioa kontatzen du, bere esku berriarekin gatazkan dagoen istorioa hain zuzen ere.

10:00

19:00

Erakusketa: Burattiniren Mundu Miresgarria Topic, Tolosa

Bisita ordutegia: 10:00-13:00 eta 16:00-19:00 (astean zehar, astelehenetan itxita). 10:00-14:00 eta 15:00-19:00 (asteburu eta jai egunetan). Italiarren txotxongiloen tradizioak, herrialde horretako historia politiko eta sozialagatik, hain bereziak, banatuak eta lokalismoz beteak, Europako pertsonaien eta maskaren aniztasuna aurkezten du. Erakusketa 70 lanez osatuta dago, eta eskularruen teknikaz gain beste teknika batzuk erabiltzen dituzten txotxongiloak ere badaude. Materialari dagokionez, italiarren kolekzio pribatu eta publiko ezberdineko material artistikoak dira.

Kollage erakusketa Jubilatu-enea taberna, Alegia

Kurage Kolektiboa. "Hobeto tximeletak ahoan, hienak bihotzean baino".

17:30

20:30

Erakusketa: Jose Ignacio Agorreta Aranburu jauregia, Tolosa

Iruñean bertan bizi eta lan egiten duen artista da Agorreta. Betidanik autodidakta, bere obra irudi garaikide baten inguruan mugitu da. Bokazio poetikoarekin, bere obretan jorratu dituen gaiak egunerokoak eta hurbilekoak izan dira, baina irudikapen naturalista lortu beharrean, mekanismo emozionalak sustatzea izan da bere helburua beti. Ikustorduak: 17:30-20:30, igande, astelehen eta jaiegunetan izan ezik.

Xanti Esnaolaren erakusketa Plazida Otaño Liburutegia, Zizurkil

Xanti Esnaolaren lanen erakusketa.

Gor komunitatearen XVI. Sentsibilizazio Astea Tolosa

Kartel erakusketa Tolosako hainbat erakusleihotan ikusgai jarriko dira ilustrazio sorta batzuk, komunikazio trabak irudikatzen dituztenak.

Borroka feministarekin kartzelak suntsitzen Kultur etxea, Ibarra

Itziar Moreno eta Aitzol Iriondoren eskutik Kartzeletik askatasunera erakusketa.

Erakusketa. Beatriz Esnaola Liburutegia, Anoeta

Gurutze puntua.

La importancia de estar erakusketa GKo galeria, Tolosa

La importancia de estar. Luce.


Greba dela-eta, gutxieneko zerbitzuak izango dira gaur Euskotreneko zerbitzuetan

Euskotrenek greba deitu du gaurko, egun osorako. Hori dela eta, Eusko Jaurlaritzak tren eta autobusetan gutxieneko zerbitzuak eskainiko ditu. Ordutegien berri izateko, 902-54 32 10 telefonora deitu edota Euskotrenen webgunea bisita daiteke.


Bi mingain urdin kasu atzeman dituzte Aiako ustiategi batean

Gipuzkoako Foru Aldundiak jakinarazi du Aiako ustiapen batean mingain urdina gaitza duten bi abelburu atzeman dituztela. Konfirmazio ofiziala gaur iritsi bada ere, Foru Aldundiak elkarlanean ari zen azken egunetan gaixotasunaren aurkako neurriak hartzeko Bizkaia eta Arabako aldundiekin, eta Eusko Jaurlaritzarekin. Hala, aldundiak agindua argitaratuko du, “animalien osasuna bermatzeko protokoloak aurreikusten dituen neurri guztiak ezartzeko”. Besteak beste, honako neurriak ezarriko dituzte; batetik, animaliak lekuz aldatzerakoan arau zorrotzak bete beharko dituzte abeltzailek, eta batetik bestera mugitzeko animaliak desinfektatu egin beharko dira eta PCR proba egin; bestetik, txertaketa kanpaina ere martxan jarriko du foru aldundiak, eta gaixotasunaren zaintza areagotu egingo dute.

Gipuzkoa osoan ezarriko dute neurria eta foru aldundiak bere gain hartuko ditu txertaketa kanpainaren eta osasun kontrolaren gastuak. Txertaketa kanpainak bizpahiru aste irautea aurreikusi dute, eta bukatzen dutenean bertan behera utziko dira animalien garraiorako murrizketak.

Gaixotasunaren ezaugarriak

Mingain urdina edo Ardien Katarro Sukarra kutsakorra den gaixotasun birikoa da, intsektuen bidez transmititzen da eta animalia hausnarkari domestikoei zein basatiei eragiten die, batez ere ardiei. Dena dela, foru aldundik zehaztu dute ez duela inolako eraginik gizakiengan.

Euskadin atzeman zen azken fokua 2009an izan zen eta Espainiar estatuan, aldiz, 2010eko azaroan, Cadizen [Andaluzia, Espainia]. Dena dela, udan, eta, batez ere, irailean zehar, 43 foku diagnostikatu dituzte Frantzian; “beraz, itxura guztien arabera Frantziatik etorritako eltxo bat izan daiteke gaitzaren iturburua Aian”.


Espainiako Gobernuak AHTa lurpetik sartu nahi du Gasteizera

Gaur goizean bildu dira Arantxa Tapia sailburua eta Iñigo de la Serna Sustapen ministroa.

Arantxa Tapia Ekonomiaren Garapen eta Azpiegituren sailburuak eta Iñigo de la Serna Sustapen ministro berriak proiektu estrategikoen inguruko bilera izan dute gaur Gasteizen. Jorratu duten gai nagusia Abiadura Handiko Trena izan da, eta besteak beste, Gasteizera lurperatuta sartzeko aukera eztabaidatzearen alde agertu da Sustapen ministroa, eta hortaz aritzeko asmoa iragarri du. Horrela, orain arte mahai gainean zegoen proposamena aldatu du Espainiako Gobernuak. Izan ere, orain arteko asmoa Dato kaleko geltokia berritzea zen. Ez Tapiak ezta De la Sernak ere, ez dute lanak amaitzeko eperik aipatu. Proiektua "bere osotasunean" ulertu behar dela azaldu du ministroak: "Ez du zentzurik Bergarako korapiloa amaitzea geltokiak ez badaude amaituta, edota Burgoserako bidea ez bada egin". Izan ere, Bergarako korapiloari irtenbidea emateko erabakia bihar aurkeztuko dute.

Trenbide autopista eta Foronda

Bestelako azpiegiturak ere izan dituzte hizpide bileran, hala nola, Gasteiz eta Frantziako hegoaldea lotuko dituen trenbide autopistak. Sustapen Ministerioak eskari, ustiapen eta errentagarritasun azterketa eginda dauka eta Jaurlaritzan plataforma lurraldean egoki sartzea bultzatzen ari direla azaldu du Tapiak. Forondako aireportuari dagokionez, H24 zerbitzua berreskuratzea proposatu du Jaurlaritzak eta MIP (Mugako Ikuskapen Postua) zerbitzua aktibatzea.


Plazaola Natur Bideko Maratoia eta Maratoi Erdia arrakastatsuak suertatu ziren

425 korrikalari abiatu ziren eta maratoian Mikel Rodriguez eta Eva Esnaola nagusitu ziren

Plazaola Natur Bidearen lehenego Maratoia eta Plazaolako X. Maratoi Erdia egin ziren irailaren 11n. Bi probak Plazaola Partzuergo Turistikoak, Andoaingo Udalarekin batera, sustatu ditu, antolaketa Diversport enpresaren ardura izanik. Hain zuzen ere, enpresa hau “Maraton Vias Verdes” Estatu mailako probaren sortzailea da. Zirkuitua 5 probaz osaturik dago, horietariko lau finkaturik daude jada (Madrid, Girona, Castellon eta Tarragona), eta aurtengo berritasuna Plazaola da. 2017an, helmuga berri bezala Mallorca sartu da.

Plazaola Natur Bideko Maratoiak Nafarroa eta Gipuzkoa lurraldeak lotzen ditu, Plazaolako bide berdetik abiatuz, trenbide zaharretik hain zuzen. Proba honek bi distantzia ezberdin ditu. Leitzatik atera zena 26kilometrokoa (Plazaolak bultzatzen duen Maratoi Erdiko hamargarren edizioa izan da), eta Lekunberritik atera zena 42 kilometrokoa, biak horrela Andoainen bukatuz, trenbide zaharretik,.

Ekitaldiak partaidetza eta antolakuntza mailan arrakasta handia izan zuen. Bertakoak eta atzerrikoak diren pertsonek parte hartu zuten proban, 425k guztira. Udalerrien, boluntarioen, komertzioen eta erakundeen inplikazioari esker, ekitaldia benetan arrakastatsua izan zen.

26 kilometroko distantzian, azken hiru kilometroak arte, 3 atleta egon ziren lehian pódium-ean egoteko asmoarekin: Raul Amatriain, Ibai Alba eta Joseba Jauregi. Azkenean Raulek, 1:29:41 denboran, proba irabazi zuen. Raulek egundoko curriculum-a dauka kirol probetan: 2014ko luzeera handiko duathlonen Espainako txapelduna izan zen, eta luzeera ertaineko duathlonen Espainako hirugarrena geratu zen. Ibai Alba (1:29:49), bigarrena izan zen; eta hirugarren postuan Joseba Jauregi (1:30:22) iritsi zen Andoaingo helmugara.

Emakumezkoetan, Uxune Tenak, hasieratik ederki kontrolatu zuen proba eta erraz irabazi zuen, 1:54:16ko denbora lortuz. Bigarren sailkatua mail honetan Arantxa Perez izan zen (1:55:16), eta hirrugarrena Ana Gonzalez (1:58:06).

42 kilometroko distantzian, 15. kilometroa arte, Andoaingo Mikel Rodriguez eta Lleidako Cerverako “Esports Truga-Fondistes” taldeko Hugo Figueras kataluniarra (Girona eta Ojos Negros-eko azken maratoien txapelduna), lasterketaren buruan egon ziren, parez pare. Hortik aurrera, apurka apurka, Mikelek aurrea hartu zuen, eta 2:27:04-ko errekor denboran iritsi zen Bide Berdeen Maratoi zirkuituan. Hugok erritmoa mantendu zuen 40 km-ra arte, non Koldo Agirrek aurreratu zuen eta 2:39:04-ko denborarekin bigarren postua lortu zuen. Azkenean, Hugo Figueras-ek hirugarren postua lortu zuen 2:39:18-ko denborarekin. Bixente Igartzabal lesakarra laugarren izan zen.

Nesketan, Eva Esnaola Hernani Kirol Taldeko iraupen-lasterkari beterana, lehendabiziko kilometrotik buruan jarri zen eta podium-a lortu zuen 03:09:25-ko denbora eginez. Honen jarraian, Sonia Bassas kataluniarra (03:25:20) eta Ainara Murua (03:25:34) izan ziren.

Hurrengo ediziorako lanean

Plazaolako Partzuergo Turistikoak lehen Maratoiaren eta Maratoi Erdiaren proben emaitzei ez ohiko balioespena ematen dio. Hau guztia hobetzearen alde, aldaketak egin behar direla kontziente izanda, bai antolakuntza, bai komunikazio eta proiekzio arloetan, balantze positiboa egin dute. Dagoeneko bi proben hurrengo ediziotarako lanean ari dira Diversport enpresarekin, bi distatzietan bultzatzeko, eta noski, inguruko turismoa bultzatzeko. Aurrez ikusita dago ekitaldiaren data berria udazken amaierarako argitaratzea.

Aipamen berezia egin nahi dute, laguntza handia jaso dutelako bai pertsonalki, ekonomikoki eta logistikoki, Larraungo, Lekunberriko eta Leitzako Udalei esker. Eta nola ez, Leitzan irteeran parte hartu zuten borondatezko pertsona taldeari, baita ere Ttutturre Mendi-Klubekoei, boluntarioki ibilbide guztian zehar banatuta zeuden anoa-gune guztietaz arduratu baitziren. Hori guztia, KIROLMANK Kirol Mankomunitateko arduradun teknikoak koordinatuta.

Era berean, kolaborazio estuaren balioespen oso positiboa egiten da Andoaingo Udaletxearekin, hala nola, Nafarroako Gobernutik jasotako laguntza ere, hurrengo edizioetan indartzea nahi dute antolatzaileek.


HARA! Anaitasunako alebinek argazkia atera dute Igor Zubeldiarekin

Anaitasunako alebin taldeko jokalariek Igor Zubeldiarekin argazkia atera zuten atzo Zubietan. (Anaitasuna)

Atzo, igandea, Anaitasuna futbol klubeko alebin mutilek Zubietan jokatu zuten ligako neurketa, eta partida bukatutakoan Igor Zubeldia Reala Bko jokalariarekin argazkia atera zuten talde zuri-urdinaren entrenamendu tokian, Zubietan.


«Baiezkoak irabaziz gero, independentzia aldarrikatu behar da 48 edo 72 orduan»


Kepa Junkera eta EOSen lehena, gaur, Iruñean

Musikariaren eta orkestraren arteko lankidetzaren aurreneko kontzertua Baluarten izango da

Euskadiko Orkestra Sinfonikoaren (EOS) eta Kepa Junkeraren arteko lankidetzaren zuzeneko lehen emaitza gaur bizi ahal izango da Iruñeko Baluarte auditoriumean (20:00). Musikariak eta orkestrak atzo egin zuten azken entsegu orokorra EOSen egoitzan, Donostian. Klasikat zikloak lau kontzertu izango ditu. Donostiako Viktoria Eugenian izango da bigarrena, bihar. Ostiralean, Bilboko Arriaga antzokian emango dute kontzertua, eta larunbatean, Gasteizko Principal antzokian. Emanaldi guztiak ere ordu berean izango dira.

Klasikaten aurreko aldietan bezala, EOSek Enrique Ugarteri agindu dio lankidetza honen zuzendaritza. Klasikatekin orkestrak bere musika eskaintza hedatu nahi du beste publiko batzuengana.


'Jimmy'ren ustezko hiltzailea atxilotu dute Valentzian

Horrela, Frente Atleticoko eta Riazor Blueseko kideen arteko istiluengatik beste bi lagun atxilotu dituzte. Dagoeneko 84 pertsona atxilotu dituzte Neptuno Operazioan.

Frente Atleticoko eta Riazor Blueseko kideen arteko istiluengatik beste bi lagun atxilotu dituzte Valentzian. Borrokan Francisco Jose Romero Taboada Jimmy hil zuten.

Atxilotuetako bat Deportivoko jarraitzailearen ustezko hiltzailea da, Poliziako Iturriek Europa Press albiste-agentziari jakitera eman diotenez.

Beste atxilotuari borrokan parte-hartzea egotzi diote. Valentziako eta Madrilgo polizien elkarlanak atxiloketa posible egin du.

Operazioak zabalik jarraitzen du eta ustezko hiltzailearen etxea miatu dute arratsaldean, Valentzian. Ondoren, atxilotua Madrilera eramango dute epailearen esku uzteko. Frente Atleticoren Levante sekzioko kideak dira bi atxilotuak. Dagoeneko 84 pertsona atxilotu dituzte Neptuno Operazioan.


Bideoa: Emakumezkoen bi traineru atera nahi ditu Zarautz Arraun Elkarteak

Miriam, Amayi eta Onintza dira, Onintza Olaizola ZAEko nesken entrenatzailearen esanetan, proiektua abiarazteko hazia jarri zuten hiru emakumeen izenak. Iraila zen, eta pentsatu zuten polita litzatekeela emakumezko seniorren taldea edukitzea klubak. Deialdia egin, eta orain 33 neska dituzte lehiatzeko prest.

Horregatik, bi traineru ateratzea du helburu orainb klubak. Olaizolak eman ditu xehetasunak epe motzeko nahiz luzeko helburuei buruz.

Bideoa joan den astean grabatu zen, aste honetako istripu larriaren aurretik. Istripu hori ZAEko arraunlari gizonezko batek eduki zuen, bost taldekiderekin Orion korrika saioa egiten ari zenean kanpoko barran. Olatu batek jo eta goiko partetik behera bota zuen, eta buruan kolpe handiarekin eraman zuten ospitalera. Ospitalean jarraitzen du, larri.


Orro egiteko ordua

Athleticek nortasuna erakutsi behar du goi mailako aurkari bati zelai bero batean aurre egiteko.Napoliren jokalarien azkartasuna eta talentua dira kezka nagusiak

Abuztua da. Lagun asko eta asko merezitako oporrez gozatzen ari dira. Batzuek mendi aldera joko zuten; beste batzuek, hondartzara. Horretarako, hori bai, Euskal Herritik kanpo joan behar. Kontua da apiril bukaeran edota maiatzean erabiltzen diren berbak aipatu behar direla uda erdian Athleticek Napoliren aurka jokatuko duen kanporaketa aztertzeko orduan. Finala da sarri erabiltzen dugun hitza; behar baino gehiago. Bada, finala ez da. Kanporaketa bat da, eta aurrera egingo duenak ez du ezer irabaziko. Zehatzago esanda, ez du koparik altxatuko. Izan ere, kluben arteko txapelketa nagusian atarikoa gainditzeak asko ematen du.

Hasteko, aurrera egiten duenak gutxienez 20 milioi euro izango ditu bermatuak ligaxkan parte hartzearren. Bestetik, jokalari gehienentzat, amets bat betetzea izango litzateke. Athleticeko jokalari gehienek final bat baino gehiago jokatu dute. Irabaziz gero zer sentitzen den jakitea falta zaie soilik. Gabarran Nerbioi ibaian behera etortzea da elastiko zuri-gorria janzten duen edozein futbolariren helburu nagusia. Eta horren atzetik Txapeldunen Ligan jokatzea egon daiteke. Gauza handia dela, alegia. Taldean Aritz Adurizek bakarrik daki zer den txapelketa nagusian onenen aurka neurtzea. Atera kontuak! Beraz, Napoliren aurkako lehia ez da finala, baina Athletic familiarentzat garrantzia handia dauka.

Hamasei pasatu dira talde zuri-gorria onenekin lehiatu zen azken alditik. Eta gaur itzuliko da gorengo mailara; atarikoa baldin bada ere, gaur Txapeldunen Ligako ereserkia entzungo delako. Baloia ere txapelketa nagusikoa izango da; eta neurketa aurretik eta ondoren egingo diren ekitaldi guztiak ere bai. Horri merezi duen garrantzia emateaz gain, zelaian egongo den lehia hartu behar da aintzat, benetan pisua daukana. Izan ere, talde zuri-gorriak izango duen aurkariak eta kontrario horrek kanporaketa honi eman dion garrantziak erakusten dute onenekin ari dela lehiatzen Ernesto Valverdek zuzentzen duen taldea.

Napolirentzat lehentasuna da Txapeldunen Liga. Italiarrentzat porrota izango litzateke ligaxkarako txartela ez lortzea. Larria. Napoli ez dago Real Madrilen lekukoa hartzeko hautagai nagusien artean, baina helburu hori duten dozena erdi taldeen ostean dauden talde multzoan sar daiteke. Italiako Ligako hirugarrena eta Kopako egungo txapelduna da. Bistan da Diego Armando Maradonak handi egin zuen klubak protagonismoa berreskuratu gura duela. Eta apurka-apurka ari da helburuak lortzen.

Napoli maila oneko talde ezerosoa da. Ez Athleticentzat bakarrik; Europako beste edozein talderentzat ere bai. Oso arriskutsua da. Batetik, goi mailako jokalariak dituelako. Lerro guztietan ditu nazioarteko maila duten futbolariak: Hamsik kapitaina, Higuain, eta Mertens eta Callejon hegalekoak dira ezagunenak, baina Napolik beste jokalari on asko ditu. Jokalari onak izatea ezinbestekoa da, baina protagonista nagusiei onena ateratzeko gai den nagusia ere beharrezkoa da arrakasta lortzeko. Bada, Rafa Benitezek sarri erakutsi du goi mailako entrenatzailea dela. Espainian, Italian eta Ingalaterran tituluak irabazteko gai izan da.

Horretaz gain, Txapeldunen Liga eta Europako Liga ere irabazi ditu. Beraz, kanporaketa bidez erabakitzen diren txapelketa motzetan bikain moldatzen dela erakutsi du. Ez da notizia ona hori Athleticentzat. Jokalari dohatsuak, teknikari ona eta harmaila beroa duen zelai dauka Napolik. San Paolora joaten diren tifossi-ak ez baitira nolanahikoak. Manchester Cityk, Chelseak, Borussia Dortmundek eta Arsenalek badakite zertaz ari garen: lau taldeek galdu egin dute San Paolora egin duten azken bisitan.

De Marcos, hasieratik

Bistan da arrazoi asko daudela kanporaketari zuhurtziaz heltzeko. Italiarrak dira faborito, baina horrek ez du esan gura Athleticek aukerarik ez daukanik, talde zuri-gorriak ere sarri erakutsi baitu ondo moldatzen dela joan-etorriko lehietan. Aurrera egiteko, San Paolotik bizirik ateratzea da lehoien lehen helburua. Horretarako, Napoliren kontraeraso azkarrak zaintzeaz gain, golen bat sartzea da Valverderen taldearen helburu nagusia. Mertens gertutik zaintzeko, teknikari gasteiztarrak De Marcos zelairatuko du defentsaren eskuin hegalean. Ander Herreraren lekua betetzeko, berriz, Beñat aukeratu du.


Baserritarrei zor zaien errespetua

Egun gutxi dira “Aralarren hausturak” izenburuarekin Jon Gorrotxategik sinatutako iritzi artikulua irakurri genuela. Horrelakoak irakurtzean, bururatzen zaidan kezka, erantzun ala entzungor egitea da. Erantzunez gero, txingarra hauspotzeko arriskua duzu. Ixilduz gero, bertan esandakoak arrazoi kutsua dutela onartzen dugula pentsa daiteke bestalde. Beraz, idatzian esandakoen larritasuna ikusirik, ENBAko presidente bezala eta Aralarko eremuan ditugun baserritarren izenean, uste dut erantzun beharrean nagoela.

Lehen lehenik, beste zenbaitzuk markatutako bideari jarraituz, aintzinean Aralarko goi lurrak baso itxiak zirela esaten zaigu eta gizakion partehartzeak, basoaren galera eta larretokien zabaltzea suposatu duela esaten zaigu eta gure herriko historian adituak direnen ikerketei erreparatu besterik ez dago, gauzak ez direla horrela ikusteko eta alperrikako ahalegina dela jakin arren, EHUko Álvaro Aragón irakaslearen ikerlanak irakurtzea gomendatuko nioke Gorrotxategi jaunari.

Erantzun nahi dudan artikuluan ere abereak sortzen duten gehiegizko presioa aipatzen da eta beste behin, abeltzainen kolektiboan barne sailkapenak eta sestrak sortzeko asmoz edo, abeltzain onak (artzainak) eta gaiztoak (behi eta behorzaleak) bereiztu nahi da, ahaztuz, hain gustoko duen aintzinean, Enirio-Aralarko mendian behiak eta txerriak zirela nagusi eta ardiak beranduago sartu zirela. Guk, logikoki, abere guztiak eta baserritar guztiak babesten ditugu.

Kontsenstuaren haustura dio behin eta berriro, 1994an Parke Naturala izendatzean eta 2003an lortutako akordioaren aho batasuna aipatuz, berak ondo asko dakienean, abeltzainak, hasera haseratik izan direla zokoratuak eta, arazoak eta liskarrak abeltzainok planto egin eta gure ahotsa entzun eta mendian gure lan baldintzak hobetzeko urratsak eman direnean hasi direla. Ordurarte, urteak joan eta urteak etorri, mendian ezer gutxi egin denean, Gorrotxategi eta bere iritzi berekoak pozik, abeltzainok ernegatuta.

Hala ere, aurrekari hauezaz gain, guretzako benetan larria baserritarren jokabide eta portaeraren aurka botatako salaketak eta irainak dira. Gorrotxategik “abeltzainen indarkeria jarrera, guztiona den lurra bere baliltz bezala jokatu, mehatxu, deskalifikazio eta jarrera mafiosoak” aipatzen dituenean ondo asko daki gezurretan ari dela, abeltzainok, gehienez, berak langilegoarentzat aldarrikatu eta babesten duen manifestazio eta protesta eskubideaz baliatu besterik ez dugula egin. Agian, bere hitz larri, iraingarri eta potoloak erabiltzean bere ibilbide politikoan zehar (Beasaingo zinegotzia eta Batasunako Mahai Nazionaleko kidea) egindakoa etorriko zaizkio gogora, indarkeriaz, mehatxu eta jokabide mafiosoak ez baitira arrotzak berarentzat.

Gorrotxategiren idatziari erreparatuz gero, abeltzainak gure arima eta duintasuna saldu egin dugu, PNVrekin izandako balizko eta ezkutuko akordioen bitartez eta hori, guztiz onartezina izateaz gain, gezurra da. Agian, berak ordezkatzen duen indar politikoak azaldu beharko lieke Enirio-Aralarko Mankomunitatea osatzen duten 15 herrietako baserritarrei zergatik ez dituen babesten, zergatik eman dien bizkarra eta mendiaren etorkizuna irudikatzean, zergatik lehenesten dituen beste kolektibo batzuen interesak eta ez, baserritarrenak.

Abeltzainok, argi dugu, abereak mendira igoz, mendia eta bere baliabideak modu jasangarrian kudeatuz, aziendarentzako onuraz gain, gizarte osoaren onerako ari garela lanean, hainbeste maite duten mendiak, larretokiak eta basoak zainduz. Gizartearen babesa eta eskerrona sentitzen dugu egunero, bai hitzez bai bere erosketa hautuekin (gazta, okela, esnea,…). Beraz, lekuz kanpoko ostikadatzat hartu beharko dugu, gure elikagaientzat balizko Boikota planteatzea.

Baserritarrok, amaitzeko, lan eta bizi baldintzak duinak lortzeko lanegiten dugu eta ENBAtik ez diogu inori onartuko, baserritarrari zor zaion errespetua galtzea.

– Iñaki Goenaga San Sebastian (Gipuzkoako ENBAko presidentea)


Kontziliazioa oztopatzea egotzi diote Jaurlaritzari

Funtzionario bati lanaldia murriztu ahal izatea onartzen zion epaiari helegitea jartzea salatu du LABek

Lana eta familia bateragarri egiteko oztopoak jartzea leporatu dio LABek Eusko Jaularitzari. LABek jakinarazi duenez, funtzionario bati lanaldia murriztea ahalbidetzen zion epaiari helegitea jarriko dio, eta horren karietara egin du salaketa. «Ez zutela helegiterik jarriko esan ziguten, baina ez dute hitza bete», salatu du sindikatuko Patxi Bengoak. Haren arabera, «lotsagarria» da Jaurlaritzaren jokabidea. «Langile guztioi dagokigun eskubide bat urratzen ari dira, eta hori oso larria da».

Urrian egin zen epaiketa Gasteizko Administrazio Auzitegian. Bertan, funtzionarioak azaldu zuen lanaldi murrizketa eskatu zuela alabak eskolara eramateko. Horretarako arazorik ez legokeela frogatzeko, lan egiten zuen zerbitzuko arduradunaren onespena aurkeztu zuen: Eusko Jaurlaritzako Itzulpen Zerbitzu Ofizialeko arduradunarena, haina zuzen. Haren arabera, lanaldia betez gero ez zegoen eragozpenik beranduago sartzeko.

Baina Jaurlaritzak ukatu egin zion, eta 09:30 baino lehen lanean hastera behartu zuten. Lan Harremanen zuzendariak agindutako zirkular baten bidez egin zuten hori. Bertan, bi salbuespen baino ez ziren jartzen lanera beranduago sartzeko: euskarazko eskoletara joatea edo Mendekotasun Legearen onuradun diren pertsonei laguntza eman behar izatea. Jaurlaritzaren abokatu Ana Agirrek—Jaurlaritzako Industria sailburu izandakoa—defendatu zuen, gainera, funtzionarioen lanaldi murrizketak araututa egon arren ordutegia arautzeko lege izaera duen testurik ez dagoela.

Epaileak arrazoia eman zion funtzionarioari. Baina Jaurlaritzak ez du ontzat eman, eta helegitea jarri du. Bengoaren arabera, «ulertezina eta kontraesankorra» da Jaurlaritzaren jokabidea.

Ez du ulertzen Jaurlaritzak eskubide hori ez errespetatzea. «Edozein enpresa pribatuk baino baliabide eta erraztasun gehiago ditu langileei eskubide hori ahalbidetzeko, eta ez du zentzurik ez egitea. Are gehiago, enpresa pribatuei alor horretan neurriak hartzea agitzen dietenean».

Hala, eta duten jokabidea kontuan hartuta, Bengoari «propaganda» iruditzen zaizkio familia eta lana uztartzeko Jaurlaritzak aurkezten dituen laguntzak. «Langileen eskubideen alde egiten dutela, eta gizarte politika aurrerakoiak bultzatzen dituztela esaten dute. Baina, errealitatean, kontrakoa egiten dute».

Hori ikusirik, LABek familia eta lana bateratzeko eskubidea sustatzen jarraituko duela adierazi du Bengoak: «Azken batean, guztion eskubidea da. Denok egin behar dugu lan eskubide hori errespetatua izateko».


Els Bastions lasterketa irabazi du Iker Karrerak

Amezketarrak probako Ultra mailako errekorra gainditu du, gainera, 11:41:33ko denbora markatuz.

Vall de Ribes bailaran zehar jokatu zen, orotara 90 kilometroko ibilbidea zuen lasterketa gogorra. 6.000 metroko desnibela zuen ibilbideak, inguruko mendi esanguratsuenetatik pasaz: tartean, Covil pasalekua, Emperadora, Puigmal, Finestrelles, Eina, Noufonts, Noucreus, Balandrau eta Traga.

Karrerak oraindik ez ditu guztiz gainditu bere arazo fisikoak, baina asteburuan aurrerapauso bat gehiago emateko moduan izan zen. Lasterketa irabazi soilik ez, marka sei minutuan gainditzea lortu zuen Amezketako korrikalariak. Juan Jose Oliva izan zen bigarren, eta Ruben Bonak osatu zuen podiuma.

Probaren erdian, Karrerak erorikoa izan zuen eta lehian jarraitzea konplikatua ikusten zuen: "Puigmaletik behera erori naiz eta hasiera batean pentsatu nuen hor utziko nuela. Azkenean korrika jarraitu dut eta azkenean helmugaratzea lortu dut. Lasterketa psikologiko bat izan da, irautekoa" aitortu zien komunikabideei amaieran.

Gainontzean, "eroso" sentitu zela onartu zuen Karrerak: "Hasieran ohikoa baino gehiago gorde ditut indarrak, lesioak eragindako beldurragatik akaso, baina erritmo onean ibili naizela uste dut".

Karreraren hurrengo jomuga Hardrock 100 froga izango da, Estatu Batuetan, uztailaren 10ean.


Azkunak bere soldata murriztu du eta udal lanpostuak izoztu ditu

Udal Gobernuak Eraginkortasun eta Doitasun Batzordea sortuko du eta horren helburua neurrien programa aztertzea, koordinatzea eta horien jarraipena egitea izango da.

Bilboko Udal Gobernuak doitasun-plana aurkeztu du Osoko Bilkuran onartua izan dadin. Izan ere, ekainetik aurrera Udaleko funtzionarioen soldatetan murrizketa egingo du eta neurri horren baitan dago alkatearen soldata % 8, alkateordearena % 7 eta zinegotziena % 6 jaistea. Gainera, udal lanpostu berriak izoztuak izango dira, 30 udaltzaingo berrien deialdia eta martxan dagoen LEP ezik.

Iñaki Azkuna Bilboko alkateak adierazi du 2008tik gaur egunera arte "gastuak murrizteko esfortzu handia egin" dutela. Horrela, adierazi duenaren arabera, 2008ko aurrekontuko 543.000.000 euroetatik, oraingoan 43 milioi euro gutxiago sartu dituztela.

Gainera, gastuak murriztearen aldeko udal Gobernuaren apustua goraipatu du eta eguneroko gastuen beherakada ere "garrantzitsua" izan dela adierazi du", izan ere, 2008tik 180 milioi eurotik 1680ra jaitsi dute.

Horrez gain, Bilboko Udaleko Eraginkortasun eta Doitasun Batzordea deituko da Gobernu Batzordeak eratuko duen organo berria, zerbitzuak ematerakoan eraginkorragoak izateko aukera ematen duten neurrien programa aztertzeko, egiteko, koordinatzeko eta horien jarraipena egiteko helburuarekin, aldi berean, udal-finantza propioen iraunkortasuna bermatuaz.


Hastapeneko euskara ikastaro trinkoa antolatu du Azkoitiko AEK-k irailerako

Hastapenetako euskara ikastaro trinkoa eskainiko du Azkoitiko AEK-k datorren irailaren 2tik 27ra bitartean, eta interesa duten herritarrek dagoeneko eman dezakete izena, 607 61 36 97 telefonora deituta edo azkoitia@aek.eus helbidera idatzita.

Astelehenetik ostiralera bitartean eskainiko dituzte saioak, eta ikastaroan parte hartzen dutenek egunean hiru orduko eskolak jasoko dituzte. Antolatzaileen arabera, ordutegi malgua izango du ikastaroak, eta ikasleek izena ematen duten unean eta “guztien artean adostuta” aukeratu ahal izango dute ordutegirik egokiena. 102 euroko prezioa du ikastaroak, baina AEK-k gogoratu du ikastaroak ordaintzen laguntzeko bekak eskaintzen dituela.


Eusko Jaurlaritzak energia aurrezteko deia egin du

Enpresetan, garraioan eta administrazioetan energia aurrezteko beharra azpimarratu du Arantxa Tapia Ekonomiaren Garapena eta Azpiegitura sailburuak.

Enpresetan, etxeetan, garraioetan eta administrazioetan energia kontsumoa aurrezteko neurriak ezartzeko eta horiez kontzientziatzeko premiazko deia egin du Eusko Jaurlaritzak.

Arantxa Tapia Ekonomiaren Garapena eta Azpiegitura sailburuak Berdeago Energy azokan izan da gaur goizean, Durangoko (Bizkaia) Landako Elkartegian. Energiaren Euskal Erakundeak hartu du parte.

Tapiak gogoratu duenez, 2030 Estrategia Energetikoa du Euskadik eta, horri esker, geroz eta energia berriztagarri gehiago sortu eta kontsumituko du jendeak. Gasa izango da trantsizio-prozesu horretako energia.

Horrez gain, epe ertain eta luzera begira estrategiak "anbizio handiko" helburuak dituen arren, egungo errealitateak "gaurko erantzunak eskatzen ditu". Era berean, "eraginkortasun energetikoaren bidez premiazko beharrei erantzuten jarraitu behar da, kostuak murriztu eta energia aurrezten laguntzeko", gaineratu du.

Hori dela eta, Eusko Jaurlaritzaren jarduera-ardatz nagusia eraginkortasun energetikoa azpimarratzea izango da, enpresetan, prozesu industrialetan, garraioan, etxeetan eta administrazioan energia aurrezteko.


#M26 | Basauri | Alderdi guztiek aurpegi berriak

Andoni Busquet badoa, azken lau urteetako alkatea eta EAJren nagusitasuna lortu duena, baina berarekin estu lanean izan den Asier Iragorri zinegotzia da jeltzaleen zerrendaburu. PSEn Isabel Cadavalek izango du 2016ko emaitza txarrei buelta emateko ardura.

Marka morea ere izango da aurtengo udal hauteskundeetan: Basauri Baik aurrera darrai, Bobi Galdos hautagai duela. EH Bilduk Exabier Arrieta basauriarra du alkategai berria, 2015eko emaitzak hobetzeko gogoz handiz datorrena. Eduardo Rodriguez da PPko hautagaia.

Era berean, Basauriko zenbait herritarrek Ahora Basauri Orain taldea sortu dute eta Arkaitz Alonso dute zerrendaburu. José Manuel Vázquez da Partido Humanistako hautagaia eta José Ignacio Bárcenas Voxekoa.

Hautagaiak

Asier Iragorri EAJ

Isabel Cadaval PSE

Bobi Galdos BASAURI BAI

Exabier Arrieta EH BILDU

Eduardo Rodriguez PP

Jose Manuel Vazquez PH

Arkaitz Alonso BASAURI ORAIN

Jose Ignacio Barcenas VOX

Basauri

Infogram


Hilekoaren pobreziaz ohartarazi du Irungo Podemos Ahal Duguk

Irungo Podemos Ahal Duguk hilekoaren higiene produktuen BEZa jaitsi dadila nahi du. Egun %10ekoa da produktu horien zerga erantsia, uste dutelako premia handiko produktuak direla, beraz, BEZ baxuagoa behar dutela. Izan ere, talde moreak hilekoaren pobreziaren edo pobrezia menstrualaren kontrako lanean dihardu. “Hilerokoaren odol jarioa jasotzeko produktu egokirik ez izatea, xaboirik eta ur garbirik eskura ez izatea, eta higienerako laku segururik eta saneaturik ez egotea. Horrela definitzen da pobrezia menstruala”, azaldu dute taldekideek.

Maiatzaren 28a da Emakumeen Osasunaren Aldeko Ekintzaren Nazioarteko Eguna. Taldeak adierazi du osasunaren barruan emakumeen kontrako indarkeria askotarikoa dela, hala nola indarkeria obstetrikoak, gaixotasun mentalak, androzentrismoa gaixotasunen azterketan, “eta indarkeria horietako bat da pobrezia menstruala”.

COVID-19agatik pobrezian dauden pertsonak gehiago direla adierazi du Podemos Ahal Duguk, eta beraz, pobrezia menstrualaren arazoa ere areagotu egin dela zehaztu dute: “Pobrezia mota hori desagerrarazteko lanean jarraituko dugu, osasun, eskubide eta berdintasun kontua delako. Ez dugu ulertzen, adibidez, produktu horiei %10eko BEZa aplikatzea. Hilekoaren estigmatizazioaren eta pobreziaren aurkako iniziatiba guztiak babestuko ditugu”.


‘Zaratamo. Pilotarien lurraldea’ erakusketa, maiatzaren 4tik 22ra

XVIII. mendetik gaur egunera arte euskal pilotak izandako bilakaera eta bereziki Zaratamon eduki duen presentzia erakusketa batean bildu ditu Jon Ajuria zaratamarrak. Elexaldeko Eskola Zaharrean egongo da ikusgai, maiatzaren 4tik 22ra.

“Elexaldeko pilotalekua beti izan da pilotarien sorlekua, eta halaxe izaten jarraitzen du”, azaldu du Ajuriak. Hain zuzen ere, herrian betidanik existitu den afizioari tiraka osatu du zaratamarrak erakusketa: 18 panel guztira, 6 euskal pilotaren historia laburbilduz eta 12 Zaratamoko pilotariei eskainiak. “6 hilabete pasa ditut ikerketa lanak egiten. Lan izugarria izan da, baina gustura egindakoa”, aitortu du Ajuriak. Mikel Urrutikoetxea eta Danel Elezkano egungo pilotari profesionalez aparte, Victor Urkiza, Jose Migel Elorz edota Jose Luis Urrutikoetxea ‘Takolo’ ere gogora ekarri ditu erakusketan: “Herri arteko txapelketan eta Espainiako txapelketan garai oparoak bizi izan ditu Zaratamok, 70eko hamarkadan batez ere. Hiru aldiz izan gara txapeldun eta lau aldiz txapeldunorde”.

Herriko jai eta joko nagusia

“Zaratamon ez zegoen futbol zelairik. 80ko hamarkadan eraiki zuten lehena, baina jendeak nahiago zuen pilota futbola baino. Horren adibiderik argiena: herriko futbol taldea desagertu baino lehen, izan zituen azken jokalarietatik bakarra zen hemengoa”, azaldu du Ajuriak. 1955ean inauguratu zuten Elexaldeko frontoia, baita Bizkaian erreferente bihurtu ere: “Inguruan pilotaleku handiak zeuden, bai, baina gureak bazeukan besteek ez zuten zerbait: zelaiaren zatia estalita zegoen. Beraz, eguraldi ederra egin zein euria egin, zaratamarrak frontoian ari ziren beti”.

Erakusketaren inaugurazioa maiatzaren 4an izango da, 12:00etan, Jon Ajuriaren eskutik. Hortik aurrera, astelehenetik ostiralera egongo da zabalik, 18:30etatik 20:30etara eta larunbatetan 11:30etatik 13:30etara.


Froga inmaterialak

Abokatuarekin batera epaitegira doan emakume eder bat da gaurko argazkiaren protagonista. Sandra Barrenetxea da, ausardiaren eta adorearen irudia bera, torturatu zutenen juzioan parte hartzera doana. Telebistan entzun ahal izan genuen atzo, baita ere, haren lekukotasun lazgarria, ni behintzat goitik behera inarrosi ninduena. Peruarena Berriako kazetariak idatzi du gaur frogak ematea dela tortura juizioetako alderdirik zailena, eta atzo Sandra Barrenetxeak ezin konta ahala froga inmaterial eman zituela, eztarrian kraskatutako hitz bakoitzeko eta negar malko bakoitzean itotako hitz bakoitzeko, froga bat.

Alabaina, telebistako irudietan ikusi genuen, halaber, estatuaren abokatuak barre egiten zuela Sandrak bere lekukotasuna ematen zuen bitartean. Berriako beste kazetari batek, Gotzon Hermosillak, hori dela-eta, giza-kondizioa ulertzea batzuetan zaila dela idatzi du.

Zoritxarrez, eta nahiago nuke okertuko banintz, susmoa daukat barre horiek emango diotela karpetazoa kasu honi, eta dagoeneko zenbatu diren 5.000 gehiagori, estatu torturatzailearen eta haren enkubridore demokraten lasaitasunerako.


Xabaloteren IV. urteurren jaia ospatu dute asteburuan

Niala magoaren ikuskizuna eta afaria izan zuten ospakizun jaian parte hartu zuten gaztetxoek. Afalostean, berriz, bingoa egin zuten, eta irabazleek gaztelekuak uztailerako antolatu dituen irteeretara joateko txartelak jaso zituzten opari. Egunean zehar laurogei gazte inguru bildu ziren Zabalotegiko egoitzan, eta giro ederrean ospatu zuten urteurrena.


“Oso ondo hartu gaituzte, maitatuak sentitu gara eta ederra da hori”

Sortu berria da Amak taldea eta harrera beroa izan dute orain arteko bidean. Gustura aritu nahi dute, ondo pasaz eta ondo pasa araziz. Helburu horrekin dihardute saioz saio.

Trikitixa eta panderoa gainean hartuta, plazaz plaza ibili ziren Amaia Oreja, Kristina Solano, Maixa Lizarribar eta Alaitz Telletxea 90eko hamarkadan, bakoitza bere taldearekin. Ibilbide luze eta oparoa egin ondoren, atseden hartu zuten eta, urteak geroago, laukotea elkartu eta Amak egitasmoa sortu berri dute. Pozarren daude, patxadaz eta gustura hartu dutelako berriz ere jendaurrerako itzulera. "Egiten duguna gustatu egiten zaigu. Gozatzeko egiten dugu", horixe euren leloa. Amaia Oreja Unanue Andoaingo trikitilari eta Amak taldeko kideak hartu du hitza.

Espero gabean sortutako taldea da Amak. Azalduko al diguzu abiapuntua?

Oñatiko jaialdi batean parte hartzeko elkartu ginen Kristina Solano, Maixa Lizarribar, Alaitz Telletxea eta laurok. Gerora, batetik eta bestetik jendea deika hasi zitzaigun eta, gustura sentitu ginenez, aurrera jarraitzea erabaki genuen. Bai, erabat espero gabean sortu da taldea. Jaialdi hartan parte hartu ondorenean, nolabait, jendearen eskaeratik. Denboraldi batean plazetatik kanpora egon arren, lauroi asko gustatzen zaigu giro hori eta oso gustura gabiltza. Ederki moldatzen gara, gainera, gure artean eta asko laguntzen du horrek ere. Hori bai, patxadaz hartu dugu, bai baitakigu zer nahi dugun eta zer ez.

Musikak batzen zaituzte eta baita emakume eta amak izateak ere. Hortik taldearen izena...

Hala da, bai. Jaialdietan oso ohikoa da trikitilarien izena, izen-abizenekin osorik jartzea, baina gure kasuan luzeegi geratuko zenez, izen motzagoren bat jartzea pentsatu genuen. Eta hala, izenak aukeratzen hasi ginenean, Maixa taldekidea, gure izenen inizialak batuta, Amak osatzen zela konturatu zen. Laurok amak ere bagarenez, taldeari jartzeko izen sendoa iruditu zitzaigun.

Ederki ezagutzen dituzue plazak laurok ere. 90eko hamarkadan ekin zenioten bideari. Oihartzun luzea izan duen bideari...

Kristina Solano eta biok, Kristina eta Amaia bezala hasi ginen hasiera batean. Diskoa atera genuenean, M-n Ezten bezala jarraitu genuen aurrera. Maixa eta Ixiarrek ibilbide luzea egin zuten. Lau disko kaleratu zituzten. Esan beharrik ez, Alaitz eta Maiderrek ere ibilbide oparoa egin zutela. Gaur oraindik, 20 urte pasa eta gero, kantu haietako asko entzuten da kalean eta arraroa egiten zaigu. Baina bai, hor daude. Kantu maiteak direlako, zeozer esaten dutelako edo juergarako balio dutelako..., arrazoia jakin ez arren, hor dabiltza eta poza ematen digu.

Maixa eta Ixiar, Alaitz eta Maider, M-n Ezten. Trikitixa eta panderoa hartuta, plazetan emanaldiak eskaintzen emakume aitzindariak izan zineten...

Jarraian etorri ginen guztiak. Ordura arte baziren emakume trikitilariak, baina ez ziren plazan aritzen. Nik ez dut sekula zailtasunik izan, baina ezagutzen ditut etxean bertan trikitixa ikasi nahi eta zailtasunak izan zituzten emakumeak, trikitixa gizonezkoen mundua zelako orduan. Kristinak eta biok askotan hitz egin izan dugu gai horretaz. Trikitixa ikasi nahi genuelako ikasi genuen guk eta oholtza gainean ez dugu sekula genero aldetik zailtasunik izan. Oso ondo hartu gaituzte beti, naturaltasun osoz. Trikiti-giroari esker ezagutu dugu Euskal Herria eta zortea izan dugu horretan. Trikitixak txoko txiki asko ezagutzeko aukera eman baitigu, plazaz plaza eta gertutik. Eta GPSrik gabe, galdetuz iritsi izan gara askotan.

Baina beste plaza mota bat aukeratu duzue oraingoan...

Plaza ezberdina hartu dugu. Lehen hiru ordu eta erdiko erromeria-saioak eskaintzen genituen, gauerditik aurrera normalean. Gau-giroko ordutegi txikietan aritzen ginen. Oraingo planteamendua oso bestelakoa da. Hasteko, ordubeteren inguruko saioak izaten dira. Dantzarako erromeriak baino, ikuskizunak dira. Patxada osoz eskaintzen ditugu saioak, gozatuz eta bertaratuekin harremana bultzatuz. Lau ahots, lau pandero, lau trikitixa... Bai, lehen musikariak ondoan genituela joaten ginen plazetara: bateria, baxua, gitarra... Orain laurok gaude, soil-soilik: lau trikitixa, lau pandero, lau peñaparda eta lau ahots. Listo. Horrekin abiatzen gara.

Orain artean behintzat, peñaparda ez da oso musika-tresna ezaguna gure artean. Zer da, zehazki?

Non du jatorria? Salamancako musika-tresna tradizionala da. Larruzkoa da eta egur zati batekin jotzen da. Maixa taldekideak ezagutzen zuen. Ikasleekin jotzen zuen taldean, zeozer ezberdina lantzeagatik. Entsegu batera ekarri, proba egin eta asko gustatu zitzaigun. Ederra da hari ematea, deskargatzeko balio du eta, laurok batera hasitakoan, sendotasuna hartzen du, gainera. Deskubrimendu polita izan da.

Egitasmo honi begira ikasi dugu peñaparda jotzen. Sinple jotzen dugu, baina oso gustura. Oso ohituta gaude panderoarekin erritmoa markatzen eta, azken finean, beste mugimendu batzuekin, baina gauza bera egiten dugu peñapardarekin ere.

Ahotsa, pandero edo peñapardaz hutsik lagunduta eskaintzen duzue hainbat kantu. Apustu berritzailea erabat!

Berria da, bai. Orain artean ez dago halakorik. Panderoa, esaterako, trikitixa laguntzeko jo izan dugu orain artean beti, baina orain, ahotsez lagunduta, hutsean jotzen dugu. Pozik gaude, oso harrera ona izaten ari garelako. Egia esan, gu ikustera etortzen direnak giro horren zaleak dira. Publiko jakin batentzat aritzen gara: trikiti-giroko jendearentzat. Oso ondo hartu gaituzte, maitatuak sentitu gara eta ederra da hori. Oso eskertuta gaude.

Nola moldatu zarete errepertorioa osatzeko?

Disko desberdinetako kantuen nahasketak egin ditugu. Demagun, porrusalda ezberdinak hartu, nahastu eta moldatu egin ditugu, geurera ekarriz. Kantu berriak ere osatu ditugu, baina gutxi; laurok elkartu eta entseguak egiteko tartea topatzea ez baita erraza. Gure kantuez gain, gustatzen zaizkigun euskal abeslarien kantuak hartu eta geureratu egin ditugu: adibidez, Izarorena, Zea Maysena, Imanol Urkizurena... Errepertorioa aldatuz joango gara, baina ez planteamendua. Esan bezala, ordubeteren bueltako ikuskizunak eskaini nahi ditugu. Ez dugu erromeriarik emango.

Argi daukagu zer nahi dugun eta garrantzitsua da hori. Erromeria garaian gazteak ginen, oso libreak, ez geneukan bestelako ardurarik... Etortzen zen guztia hartu egiten genuen eta hori geneukan normaltzat. Orain desberdina da; ahal denean aurrera, baina ezin denean ezezkoa esaten dugu. Lauron artean garbi daukagu ezezkoa esan dezakegula. Ez dugu segida-segidan emanaldirik eskaini nahi. Egin behar duguna gustura egin nahi dugu. Horixe da gure helburua, eta, noski, baita ondo pasatzea eta pasa araztea ere.

Gertuko giroa eta publikoarekin komunikazioa bilatu ez ezik, aurkitu ere egiten duzue emanaldietan...

Saioa ez dugu eskaintzen dugunarekin soilik bukatu nahi. Kristina taldekidea ikaragarri 'xalada' dugu eta izugarrizko artea dauka entzuleekin konektatzeko. Asko eskertzen dut nik hori eta entzuleek ere baietz uste dut. Komunikazioa edukitzea bilatzen dugu, ez gurea egin eta alde egitea. Saltsa hori gustatzen zaigu eta hori erromeria garaian ikasi genuen. Orduan ere publikoaren arabera moldatzen genituen saioak. Oraingo errepertorioa itxia da, baina publikoarekin jolastea gustatzen zaigu.

Trikitixa, musika-tresna tradizionala izanagatik, azken urteetan argi erakutsi duzue berritzailea ere izan daitekeela...

Trikitixa denera molda daitekeela esaten dut beti. Era guztietako trikitilariak ditugu: tradizionalak, berrikuntzak egin eta DJekin jotzen dutenak... Erabat moldagarria da. Abaniko zabala dago trikitixaren barruan.

Gazteengan ere badu arrakastarik. Trikitixa eta pandero eskolak ikaslez beteta daude...

Bai. Kristina eta Maixa taldekideak, esaterako, haur eta gaztetxoen trikitixa eta pandero irakasleak dira eta ikasle mordoa dute. Nik trikitixa-denda batean egiten dut lan eta, badakit, herri gehienetan trikitixa eta pandero irakasle bat badagoela eta lanez gainezka egoten dela, gainera. Trikitixak ikasle asko biltzen du. Egun, ikasle gehienak neskak dira, portzentaje nagusia. Beste kontu bat da zenbatek egingo duen plazarako jauzia gerora. Ikasle ugari etortzen da gure emanaldietara, baina ez ikasleak bakarrik; baita haien guraso edota aitona-amonak ere. Belaunaldi guztietako kideak. Egiten dugunak ez dauka adinik, entzuteko erraza da denentzat.

Amak egitasmoaz gain, beraz, egunerokoan ere trikitixarekin lotuta zabiltza...

Bai, Lasarteko Tirikitrauki dendan egiten dut lan. 1998an nagusiak zabaldu zuenetik, 21 urte egin ditugu jada bertan. Trikitixak eta panderoak saltzen ditugu batik bat. Nire kasuan, bide beretik doaz zaletasuna eta baita lana ere.

Noiz ekin zenion zuk trikitixa eta panderoa jotzen ikasteari?

10-11 urte izango nituen. Trikitixa jotzen hasi nintzen lehenengo. Ixiar ahizpa, –Maixa eta Ixiarreko Ixiar–, niri laguntzeko hasi zen panderoa jotzen ikasten. Gero, Maixak Txapelketa Nagusian parte hartzeko panderojolea behar zuela eta, Maixarekin hasi zen. Oso gaztetxoa nintzen ni orduan. Halaxe sortu zen Maixa eta Ixiar; niri laguntzeagatik ahizpa panderoa jotzen hasita.

Zein asmo du Amak taldeak aurrera begira? Ba al duzue helburu zehatzen bat?

Momentuz, pausoz pauso goaz aurrera. Oso polita litzateke, adibidez, diskoa grabatzea, gustatuko litzaiguke, baina horrek aldez aurretik lan handia eskatzen du eta entseguetarako zein aukera daukagun ikusita, lasaitasunez hartuko dugu. Iraun behar duena iraungo du taldeak eta ekarri behar duena ekarriko du, aldez aurretik ezer pentsatu gabe. Momentuaz gozatu nahi dugu eta oso gustura sentitzen gara saioetan giro polita sortzen denean. Ondorengoa denborak esango du.

Noiz eta non eskainiko dituzue hurrengo saioak?

(Koronabirusaren krisiaren baitan, martxoaren 24an Lazkaon eskaini behar zuten emanaldia bertan behera utzi dute). Gauzak ondo bidean, maiatzaren 23an Zumarragan arituko gara eta Larrabetzun 24an. Horiexek data gertukoenak.

Kate motzean

Trikitixa ez den beste musika estiloa: Asko. Denetarik entzuten dut, mugarik gabe. Beno, reggeatoirik ez. Ez dut batere gustuko. Baina gazteen artean horixe dago indarrean. Bereganatzen dutena gustatzen zaie.

Trikitixa, panderoa eta peñaparda ez den beste musika-tresna: Pianoa, biolina edo gitarra asko gustatzen zaizkit. Ondo jotako edozein musika-tresna.

Gogoko plaza: Zaila da esatea; bat esanda, asko kanpoan uzten direlako. Baina Baliarrain maite horietako bat da. Herri txiki-txikia izanagatik, landutako festak antolatzen dituzte eta oso giro polita sortzen da.

Gustura arituko zinatekeen lekua: Areto txikietan bereziki. Goxotasuna eskaintzen dute areto txikiek eta goxotasunean giro intimoagoa sortzen da.

Maurizia panderojolea gogoan

Amak taldeko kideek, Zeberioko (Bizkaia) Maurizia Aldeiturriaga panderojole ezagunari omenaldia egiten diote ikuskizun bakoitzean. "Emanaldi guztiak haren grabazio batekin hasten ditugu, hark abestutako hiru bertso jarrita sartzen gara taula gainera. Bukaeran, berriz, guk abesten ditugu hiru bertso horiek. Bestalde, bere irudia duen pandero handi bat jartzen dugu taularen gainean, erdi-erdian".

---------------------------------------------------------------------------------------

AIURRI HAMABOSKARIA HARPIDEDUNEN ARTEAN BANATZEN DA SOILIK, ETA HAIEI ESKER ATERATZEN DA AURRERA. KORONABIRUSA DELA ETA, EZOHIKO NEURRI NEURRI BEZALA, AIURRIKO EDUKI GUZTIAK IREKIAN UTZIKO DITUGU. BIZTANLE GUZTIEN EGONALDIA ARINAGOA IZATE ALDERA, HORI DA ERREDAKZIO TALDEAK HARTU DUEN ERABAKIA.


Mandia, Alaveseko teknikari berria

Nacho Gonzalez entrenatzaile kargutik kentzea erabaki du Alaveseko Administrazio Kontseiluak, taldearen emaitza kaskarrak direla eta.

Alaveseko Administrazio Kontseiluak Nacho Gonzalez gasteiztarra entrenatzaile kargutik kentzea erabaki du, eta bere ordez Jaun Carlos Mandia izango da taldeko prestatzaile berria. Entrenatzaile berriaren aurkezpena, asteazkenean, 13:00etan, izango da, Mendizorrotzan.

Natxo Gonzalezek Alaves Bigarren Mailara igo zuen iragan denboraldian, baina taldeak liga hasiera oso kaskarra izan du, eta une honetan jaitsiera postuetan dago.

Juan Carlos Mandiak esperientzia handia du Bigarren Mailako aulkietan, Tenerife, Racing, Hercules, Logroñes eta Castilla zuzendu baititu.


Presoen senideentzako diru-laguntzen aurkako sententzia bat badagoela dio Getxoko PPk

Ez da lehenengo aldia, Getxoko PPk, euskal preso politikoen senideei espètxeetara bisitan joateko ematen zaizkien diru-laguntzak bertan behera uzteko eskatzen duena. Oraingoan, horiek "terrorismoaren biktimentzako iraina" direla adierazteaz gain, kexa horri "oinarria" ematen dion EAEko Justizia Auzitegi Nagusiak kaleratutako sententzia badagoela ziurtatu du Marisa Arrue (argazkian) tokiko popularren bozeramaileak; 188/05 zenbakia omen duena. Horri helduz, "legez kontrakotzat" jo ditu Getxoko Udalak "ETAko presoen familiarrei" ematen dizkien laguntzak eta "getxoztarren euro bat bera ere terroristen ingurukoen eskuetan ez amaitzea" exijitu dio Iñaki Zarraoa alkateari. Getxoko PPk emandako datuen arabera, 24.000 euro jasoko dute aurten preso politikoen familiarrek. Sos horiek "Oinarrizko Errenta diruz laguntzeko" bideratzea eskatu du Arruek.

"Aipatu beharra dago laguntza horiek urtea igarota ematen dituela Udalak, hau da, familiarrek dirua gastatu eta hurrengo urtean. Hori dela eta, 2005eko daturik ez daukagu", azaldu du Getxoko PPko bozeramaileak. Arruek emandako datuen arabera, 2001eko gastuetarako 10.000 euro baino gehiago jaso zuten presoen senideek; 2002an, berriz, 15.000 eurotik gora eta 2003an 19.000 euro pasatxo. "2004eko diru-kopurua, ordea, murritzagoa da nabarmen (2.430 euro), 2005ean dekretua kaleratu zuelako Udalak laguntzak eskatzeko baldintza berriak ezarriz; gastuak egiaztatzeko fakturak aurkeztu behar izatea tartean. Hala ere, dekretua gora behera, diru-laguntza horien aurka gaude eta horiek bertan behera gera daitezen borrokan jarraituko dugu", esan du zinegotzi popularrak. Getxoko PPk aipatzen duen sententzia, berriz, joan den urteko martxokoa litzateke: "2003ko diru-laguntza deialdiaren kontra egiten zuen, horiek zuzenbidearen aurkakoak zirelako". Gaurko prentsaurrekoan "ETAko presoen senideei" emandako diru-laguntzez jardun da behin eta berriro Arrue. Hala ere, Udalak plaratzen duen deialdia ez da euskal preso politikoentzat bakarrik.

Gaiaren inguruko berriak:

Bizkaitik kanpo dauden presoen senideen bisitetarako laguntzak arautu ditu Getxoko Udalak (2005 Ots 17)

Presoen senideentzako dirulaguntzen aurkako errekurtsoa atzera bota dute (2004 Aza 10)

Getxoko presoen senitartekoei laguntzak bertan behera utzi ditu epaileak (2004 Api 02)

Presoen senideei dirulaguntzak epaitegira eramango ditu Espainiako Abokatutzak (2004 Mar 08)

Presoen senideen dirulaguntzen berri emango du Estatuko Abokatutzan Getxoko PPk (2004 Ots 23)

ETAri laguntzea egotzi die Zarraoa eta IU-EBri Getxoko PSE-EEk (2004 Ots 23)


Baztanen egonda, Burgoserako gogoz!

Baztanera irteera egin zuen Goiz Eguzkik, apirilaren 6an; eta Amaiur eta Arizkun bisitatu zituzten, besteak beste. Orain, berriz, beste irteera bat daukate buruan: Burgosera bidaia, maiatzaren 5 eta 6an. Izena emateko epea zabalik dago, egoitzako bulegoan.


Joxe Ramon Eizagirre, Leaburu-Txaramako alkateari elkarrizketa

Zortzi urtez zinegotzi lanetan aritu ondoren, alkate kargua hartu zuen udal hauteskundeen ostean Joxe Ramon Eizagirre txaramarrak. Datozen lau urteei begira dituzten asmoen inguruan aritu da.


Objektibo kolpatuak

Errefuxiatuena gai nagusietako bat izan da aurtengo World Press Photo sarietan. Daniel Otxoa de Olza nafarrak bi sari eskuratu ditu. Horietako bat, Parisko erasoetan hildakoen irudietan euriak utzitako arrastoen sailarengatik.


Andoaingo igerilariak

Apirilaren 25ean Gipuzkoako txapelketaren jardunaldia izan zen Andoainen. Tartean Hernani, Tolosaldea, Ordizia...


Urbeltzeko taberna ustiatzeko aukera lehiaketara atera da

Legazpiko Urbeltz pilotalekuko taberna-kafetegia kudeatzeko lehiaketa publikoa abiarazi du Legazpiko Udalak.

Kontratuaren baldintzetan, hilero ordaindu beharreko kopurua 625 euroan jarri du Udalak. 2 urtetarako ustiapen eskubidea irabaziko du esleipena jasotzen duenak, eta akordio hau urtez urte luzatu ahalko dute, gehienez ere lau urtera arte. Sektore Publikoko Kontratuen Legearen arabera prezioak urtero berrikusiko dituzte. 2.500 euroko behin betiko bermea ere jarri beharko da.

Eskaerak egiteko epea iragarkia Gipuzkoako Aldizkari Ofizialean argitaratu eta 15 egunekoa izango da. Proiektuaren inguruko informazioa eta dokumentazioa Legazpiko udaletxean jaso daitezke eta eskaerak ere bertan egin beharko dira, erregistro orokorrera joz. Astelehenetik ostiralera, 9:00etatik 14:00etara egongo da zabalik proposamenak aurkezteko aukera.

Eskariak egiteko baldintzak zehazten dituzten jarraibideak Udalaren webgunetik ere lor daitezke (legazpiko-udala.info).


Uko egin dio bere postuari Oteiza fundazioko lehendakariak

Arrazoi pertsonalak aipatu ditu Calvo Serrallerrek, baina aurrez polemika sortua zuen haren jokabideak

Francisco Calvo Serraller arte historialaria ez da gehiago Oteiza fundazioko lehendakari izango. Uko egin dio postuari eta baita patronatuko kide izateari ere. Arrazoi pertsonalak aipatu ditu, baina ezinegona piztu zuen ekainean. Valentzian Oteizaren hainbat lan biltzen zituen erakusketa bateko komisario lanak egin zituen orduan, baina zenbait adituk zalantzan jarri zuten lan haien autoretza, eta izan zen bestela ere erakusketaren kalitatea dudan jarri zuenik. Bere izenean eman zion babesa Calvo Serrallerrek erakusketari, baina artean Oteiza fundazioko presidentea zen.

Halakorik aipatu gabe, idatziz helarazi zion atzo bere erabakia fundazioko patronatuari. Fundazioak 2012az geroztik egindako lana eskertu zion prentsa ohar bidez. Eta orain haren lekua nork beteko duen erabaki beharko dute patronatuko kideek. Bitartean, Ana Zabalegi izango da jarduneko lehendakaria, Nafarroako Gobernuaren Kulturako zuzendari nagusia.


Txillida pasealekua itxita, bihar eta etzi

Marieluts eta Antziola auzoak lotzen dituen bidea, Txillida pasealekua, itxi egingo dute bihar eta etzi. Bihar goizeko 07:00etan itxi, eta asteazken goizerako zabalduko dute. Bide-konponketak egiteko itxiko dute bidea, kotxeentzat.


Langile bat hil da Lantarongo Braseli Tubos enpresan izandako istripuan

Antza, lanean ari zela hodi batek jo du, eta medikua artatzen ari zenean hil da. Beharginak 52 urte zituen.

Langile bat hil da asteazken honetan Lantarongo Braseli Tubos enpresan izandako lan-istripuan, Euskadi Irratiak jakinarazi duenez.

Antza, lanean ari zela hodi batek jo du, eta medikua artatzen ari zenean hil da. Beharginak 52 urte zituen.


Zahartu nahi ez duen beste bat

Lau t'erdikoan ez du ondo sumatu bere burua, baina, hala ere, finalean da berriz. «Ezingo naiz kexatu, orduan?», galdetu du Aimar Olaizolak. 35 urte izan arren puntan urte batzuk iraun dezakeela uste du, ajerik ez baitu.

Nortasun agiriak 35 urte bete berri dituela dio. Eta berak esan du lau t'erdiko txapelketa guztian freskotasunik gabe ibili dela. «Jokorik gabe; pilota ez zait eskutik irteten», azaldu du Aimar Olaizolak (Goizueta, Nafarroa, 1979). Aspaldiko partez partida bat galdu du lau t'erdiko txapelketan —2010ean galdu zuen azkena—, eta zaleak ez du ahaztu aurtengo buruz burukoan Julen Retegiren aurka galdu zuela. Alegia, beherakada iritsi al zaio Olaizolari? Hark ez du uste. «Boladak dira. Harrigarria aurrekoa zen, hiru urtez jarraian oso ondo aritu izana. 32 urterekin hasi nuen nire ibilbideko boladarik onena. Oraingoa? Beste bolada bat. Zergatik pasatu zaidan? Jakingo banu, konponduko nuke».

Lasai mintzo da Olaizola II.a, eta argudio ona du: «Hain gaizki banengo, ez nintzen finalean sartuko. Joko txakalaldiarena gehiago esaten didate kanpotik, baina egia da pilota gurutzatzeko garaian-eta ez nabilela hain fin. Boladaka ari naiz, partida barruan esan nahi dut; tanto batzuk ondo jokatzen ditut, gero beste batzuk ez hain ondo...». Adinaren eragina ote? Ez du uste. «Fisikoki ondo nago; hor ez dut inolako aldaketarik sumatu, orain arte ez behintzat. Defentsan-eta ondo aritu naiz. Jokorik gabe nabilela da kontua. Pilotari guztiei gertatzen zaigu».

Adinari buruzko galderak hasten direnean zerbaitegatik izaten da. «Argi dut jokatu ditudanak baino final gutxiago gelditzen zaizkidala», bota du, umoreko. Finalaren inguruan adinari buruzko galdera asko egin dizkiote Olaizolari, eta barrea azaleratzen zaio gaiarekin. «35 urte ditut oraindik; sasoiko nago. Garai batean, pilotariaren adin onena zela zioten». Garaiak, baina, aldatu egin dira pilotan, eta Olaizolak ere badaki hori. «Ezin da jakin noiz arte jarraituko dudan puntan jokatzen. Agian orain etorriko da behin betirako txakalaldia, edo ez... Gazteak hor datoz, eta nik jada ez dut goraka egingo, baina oraindik gerra emateko gaude». Agurra urrun ikusten du, eta bere emaitzek ere urrun kokatzen dute. Halere, ez daki maila jaitsiz gero bigarren mailako partidak jokatzen jarraituko lukeen. «Benetan diot: inoiz ez du horretan pentsatu».

Igandean 22. finala du debutatu zuenetik. «Sekulako ilusioa egiten dit». Kolpetik ume batek pilotaria irentsi duela dirudi. «Nik ez dut ilusioa inoiz galdu. Pilotan jokatzeak ez nau inoiz aspertu. Egunero jokatuko nuke pilotan, egunero hiru orduz. Ni kantxan zoriontsu naiz. Gehiago nekatzen nau ingurukoak: prestaketak, takoak egiteak, kazetariek...». Zuriz jantzita ondo pasatzen du, eta ondoena, lau t'erdian. «Binaka ere gustatzen zait, baina hor gozatzen dut gehien. Ez da final asko jokatzeko aukera izan dudalako, besterik gabe: zu bakarrik zaude kantxan, denetarik egin behar duzu; nire ezaugarrietara hobekien egokitzen den neurria da...».

Partida arrunta eta finala jokatzea, baina, ez da gauza bera, ezta lau t'erdi maitean izanda ere. Kaiolan, gainera, faborito handia da beti; palmaresean dituen zazpi txapelek pisu handia dute. «Bada, ez dut presio berezirik sumatzen», bota du, sano. «Argi dut beste finalik jokatu gabe ere oso harro egon naitekeela eginikoarekin». Tira, baina, hainbeste final jokatu ondoren, urduritasunak ez du toki handirik izango. «Ez pentsa, egun bereziak dira finalak: jende gehiago, aurreko egunetako eginbeharrak... Txapelketako partidetan zerbait berezia sumatzen dut, eta finaletan are gehiago. Tentsio hori galtzea ez litzateke ona izango».

Finalak mahai gainean jarrita, zenbat jokatu dituen ez daki zehazki. «Igandekoa 22.a dela esan zidaten aurrekoan, baina nik ez nekien kopuru zehatza». Bada, bai, igandekoa 22.a da, partida bateko tantoak adina, eta Irujoren aurkako hamabigarrena. «Askotan jokatu dugu elkarren aurka, eta hala jarrai dezagula. Lehiakortasun horrek mesede egiten digu, eta jendearengan ikusmina sortzen du —150 sarrera eskatu ditu finalerako, azken aldietan adina—. Baina haren aurka jokatzea ez da berezia; beste edozeinen aurka jokatzea bezalakoa da niretzat».

Zaila da, bada, hori sinestea, pilotaren historia liburuan Irujo eta Olaizola II.a argazki berean agertuko direlako. Hori bai: lau t'erdikoaren atalean, oraingoz, ondo aurretik agertuko da Olaizola II.a, aurretik Irujoren aurka jokaturiko hiru finalak irabazi dituelako (2008, 2011 eta 2013). Iganderako, baina, ez du konfiantza berezirik. «Txapelketako jokoa hobetzen ez badut, ez dut zereginik Irujoren aurka». Esaldi borobila, baina Olaizolak badu bere burua animatzeko arrazoi bat: «Finaletan nire onena emateko bertutea dut. Galdu edo irabazi, jokatu ditudan final guztietan ondo jokatu dut. Ea horri eusten diodan».


Durangoko tren estazio zaharra kultur ondare izendatu eta bizirik mantentzeko deia

Eraikina bota eta ingurua zabaltzeko obrak lizitatu ditu ETSk, 8 bat hileko epean garatzeko. Horren aurrean, estazio zaharraren eraisketa eten eta herritarrek erabiltzeko lagatzea proposatuko du EH Bilduk datorren martitzeneko osoko bilkuran.

Geltoki berriko sarbidea konpontzeko obra beharrezko ikusten du udaleko bigarren alderdiak, baina ez ostera estazio zaharra botatzekoa. "Etorkizunean beste sarrera bat egiteko aitzakiaz bota gura da eraikin historiko hau". Bere balioagatik, Eusko Jaurlaritzak kultur ondare izendatzea eta herritarrei lagatzea eskatuko du bilkuran. Eraitsi gura dutenen jarrera ez du ulertzen: "Munduko beste txoko eta herrialde askotan mota honetako eraikinak bota eta gainean zerbait eraiki beharrean, hauek berrerabiltzeko logika gailentzen da".

EH Bilduren ustez, "proiektu faraoniko honek bere hastapenetik izandako akatsak" erakusten ditu estazioa bota gura izanak.


Azken momentuan galdu zuen Altsasuk

Ultzamak eta Altsasuk Lekunberrin jokatutako partida oso gogorra eta lehiatua izan zen. 26. minutuan Ultzama aurreratu zen, falta baten jaurtiketaren ondorioz, Jonek sartutako gol bati esker. Bigarren zatian asko presionatu zuen Altsasuk eta bana berdintzea lortu zuen 78. minutuan Davidek sartutako golari esker. Hortik aurrera bi taldeek garaipena lortzeko gogor borrokatu zuten. 93. minutuan arbitroak Davila kanporatu zuen, Ultzamako jokalari bati egindako erasoarengatik, eta Mikelek penaltyz sartutako golari esker 2-1 irabazi zuen Ultzamak. Sailkapen orokorrean Universidad de Navarrak jarraitzen du lider, 31 punturekin. Altsasu 14.a da, 5 punturekin. Larunbatean Altsasuk 3 punturekin 15.a den Urbasa taldea hartuko du Dantzalekun. Puntu faltan dauden bi talderen arteko lehia gogorra izango da, Altsasuk irabazi beharrekoa.


Luis Galarraga: "Maila handiko txapelketa "

Amezketan izango dira aurtengo finalak, larunbatean. Larrunarri pilotaleku berrituan jokatzeko aukera eman digute amezketarrek, eta benetan eskertzekoa da.

Frontoia ikusteko aukera izan dut, eta asko gustatu zaidala onartu behar dut. Oso ondo pentsatuta egin dituzte gauzak, eta pilotaleku argitsua geratu da. Frontis eta ezker horma beltzak pilotaren ikusgarritasunari laguntzen dio. Pilotalekuak ere garai berrietara egokitzen doaz.

Kirol mailaren inguruan, esku pilota jarraitzea tokatu zait. Pala txapelketaz hitz egin didate. Zerbait azpimarratu beharko banu, bi modalitatetan egon den maila izango litzateke. Final-laurdenak eta finalerdiak ikusgarriak izan dira. Finalean espero genituen bikote batzuk bidean geratu dira. Horrek, txapelketaren mailaz hitz egiten du, eta eskualdean pilotak duen sasoiaz. Ataria Txapelketaren helburuetako bat Tolosaldeko haur eta gaztetxoek pilota ezagutzea da, baina baita euren maila erakustea ere. Aurtengoan izugarri erakutsi dute. Ea larunbatean pilotaz gozatuz gozarazten diguten.


Ostirala da San Pedro jaietako diru laguntzak eskatzeko azken eguna

9.449 euro bideratu ditu udalak programa honetara. Egoitza Lasarte-Orian duen edozein pertsona fisiko eta juridikok, publikoa nahiz pribatua, izan daiteke laguntza hauen onuradun.

San Pedro Jaietan jardueraren bat antolatuko dutenek diru laguntza eskatzeko aukera izango dute ostirala arte. Guztira, 9.449 euro banatuko ditu udalak; laguntzak norgehiagoka erregimenean irekitako deialdi baten bidez tramitatuko ditu.

Bete beharreko baldintzak:

- Diru-laguntza eskatzaileen erregistro orokorrean alta emanda egotea

- Behar bezala betetzea eskaera orria, zehatz mehatz azalduz garatuko den programa eta gastuen aurrekontua.

Balorazio irizpideak, berriz, ondokoak dira:

- Parte hartzaile kopurua. 20 puntu.

- Programak edo jarduerak eginda duen ibilbidea eta errotze maila. 10 puntu.

- Antzeko proposamenekiko koordinazioa. 10 puntu.

- Programaren aurrekontua. 40 puntu.

- Entitatearen edo konpartsaren jarraikortasuna eta fidagarritasuna. 5 puntu.

- Programaren edo jardueraren finantzazio tasa. 15 puntu.


Beasaingo jaietan izandako indarkeria matxista kasua salatzeko elkarretaratzea

Beasaingo elkarretaratzea

Larunbat goizaldean Beasainen, beasaindar emakumezko batek jasandako indarkeria matxista kasua salatzeko, gaur, 19:00etan, 5 minutuko elkarretaratzea deitu du Beasaingo Udalak, Zubimuzu plazan.

Gertaera hori salatzeko, Beasaingo Udalak herritarrei elkarretaratzean parte hartzeko dei egin die: “Generozko edozein motako erasoren aurrean bere gaitzespena adierazten du irmoki eta herritarrak honelako erasoak salatzera gonbidatzen ditu”.


Lapazarandarrak garaile Zazpi Herrialdeen Arteko Txapelketan

Argazkian: Joxe Lapazaran

Zapatuan, Getxon jokatu zen XXIV. Zazpi Herrialdeen arteko Txapelketako irabazle geratu dira Joxe eta Jon Lapazaran anaiak Ingude eta lasto jasotze probetan. Larruskaindarrek, erakustaldi bikaina eskaini zuten, 93 eta 21 jasoaldi eginda. Bizkaiko taldeagaz parte hartu dute oraingoan be Lapazaran anaiek, eta euren probetan nagusi izan ziren.


"Gozategik beste heldutasun bat du"

Gozategi taldeak 25. urteurrena bete du, eta, hasierako urteetan bezala, ilusio berarekin jarraitzen du plazaz plaza kontzertuak ematen. Ez dute indarrik falta beste urte askoan jarraitzeko.